LV Eiropas Savienības Oficiālais Vēstnesis L 65/48

KOMISIJAS DELEĢĒTĀ REGULA (ES) 2017/392

(2016. gada 11. novembris),

ar ko Eiropas Parlamenta un Padomes Regulu (ES) Nr. 909/2014 papildina attiecībā uz regulatīvajiem tehniskajiem standartiem par atļauju izsniegšanas, uzraudzības un operacionālajām prasībām centrālajiem vērtspapīru depozitārijiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2014. gada 23. jūlija Regulu (ES) Nr. 909/2014 par vērtspapīru norēķinu uzlabošanu Eiropas Savienībā, centrālajiem vērtspapīru depozitārijiem un grozījumiem Direktīvās 98/26/EK un 2014/65/ES un Regulā (ES) Nr. 236/2012 (1) un jo īpaši tās 12. panta 3. punktu, 17. panta 9. punktu, 22. panta 10. punktu, 25. panta 12. punktu, 55. panta 7. punktu, 18. panta 4. punktu, 26. panta 8. punktu, 29. panta 3. punktu, 37. panta 4. punktu, 45. panta 7. punktu, 46. panta 6. punktu, 33. panta 5. punktu, 48. panta 10. punktu, 49. panta 5. punktu, 52. panta 3. punktu un 53. panta 4. punktu,

tā kā:

(1) Šīs regulas noteikumi ir cieši saistīti, jo tie visi attiecas uz uzraudzības prasībām, kas piemērojamas centrālajiem vērtspapīru depozitārijiem (CVD). Lai nodrošinātu saskaņotību starp šiem noteikumiem, kam vajadzētu stāties spēkā vienlaikus, un lai sekmētu to, ka personām, uz kurām attiecas šie noteikumi, ir visaptverošs pārskats un viegla pieeja tiem, ir vēlams visus Regulā (ES) Nr. 909/2014 paredzētos tehniskos standartus iekļaut vienā regulā.

(2) Ņemot vērā finanšu tirgu globālo raksturu un ņemot vērā saistības, ko Savienība uzņēmusies šajā jomā, būtu pienācīgi jāņem vērā principi attiecībā uz finanšu tirgus infrastruktūrām, kurus 2012. gada aprīlī izdevusi Maksājumu un norēķinu sistēmu komiteja un Starptautiskās Vērtspapīru komisiju organizācija (CPSS-IOSCO principi).

(3) Lai nodrošinātu konsekventu noteikumu piemērošanu attiecībā uz vērtspapīru norēķinu uzlabošanu Savienībā, būtu skaidri jādefinē daži tehniskie nosacījumi.

(4) Ir svarīgi nodrošināt pienācīgu CVD atļauju izsniegšanu un uzraudzību. Būtu jādefinē saraksts ar attiecīgajām iestādēm, kas emitē pašas svarīgākās Savienības valūtas, kurās notiek norēķins un kuras ir iesaistītas CVD atļaujas izsniegšanas un uzraudzības procesā. Tam vajadzētu balstīties uz minēto iestāžu emitēto valūtu daļu norēķinu instrukciju, par kurām CVD ik gadu veicis norēķinu pret samaksu, kopējā vērtībā un uz norēķinu instrukciju, par kurām CVD veicis norēķinu Savienības valūtā, daļu salīdzinājumā ar norēķinu instrukciju, par kurām visi Savienības CVD norēķinu veikuši pret maksājumu minētajā valūtā.

(5) Lai kompetentās iestādes varētu veikt detalizētu novērtējumu, tiem CVD, kas iesniedz pieteikumu atļaujas saņemšanai, būtu jāsniedz informācija par to iekšējās kontroles struktūru un pārvaldības struktūru neatkarību, lai kompetentā iestāde varētu novērtēt, vai korporatīvās pārvaldības struktūra nodrošina CVD neatkarību un vai šī struktūra un tās ziņojumu sniegšanas kārtība, kā arī mehānismi, kas pieņemti iespējamo interešu konfliktu pārvaldībai, ir piemēroti.

(6) Lai kompetentā iestāde varētu novērtēt CVD augstākās vadības un vadības struktūras locekļu labo reputāciju, pieredzi un prasmes, pieteikuma iesniedzējam CVD būtu jāsniedz visa attiecīgā informācija šāda novērtējuma veikšanai.

(7) Informācija par CVD filiālēm un meitasuzņēmumiem ir vajadzīga, lai kompetentā iestāde varētu skaidri saprast CVD organizatorisko struktūru un izvērtēt iespējamo risku, kam CVD tiktu pakļauts minēto filiāļu un meitasuzņēmumu darbības dēļ.

(8) Tiem CVD, kas iesniedz pieteikumu atļaujas saņemšanai, būtu jāsniedz kompetentajai iestādei attiecīgā informācija, lai pierādītu, ka tam ir nepieciešamie finanšu resursi un atbilstoši uzņēmējdarbības nepārtrauktības pasākumi, lai pastāvīgi veiktu savas funkcijas.

(9) Lai kompetentā iestāde varētu gūt pilnīgu priekšstatu par pieteikuma iesniedzēja CVD sniegtajiem pakalpojumiem, papildus informācijai par galvenajām darbībām kompetentajai iestādei ir svarīgi saņemt informāciju par papildpakalpojumiem, ko CVD, kas iesniedz pieteikumu atļaujas saņemšanai, plāno piedāvāt.

(10) Lai kompetentā iestāde varētu novērtēt pieteikuma iesniedzēja CVD tehnoloģisko sistēmu nepārtrauktību un pareizu darbību, minētajam CVD būtu jāsniedz kompetentajai iestādei attiecīgo tehnoloģisko sistēmu apraksti un informācija par to pārvaldību, tostarp par to, vai tās ir nodotas ārpakalpojumā.

(11) Informācija par maksām saistībā ar CVD sniegtajiem pamatpakalpojumiem ir svarīga, un tai būtu jāietilpst CVD pieteikumā atļaujas saņemšanai, lai ļautu kompetentajām iestādēm pārbaudīt, vai minētās maksas ir samērīgas, nediskriminējošas un negrupētas ar citu pakalpojumu izmaksām.

(12) Lai nodrošinātu, ka ieguldītāju tiesības tiek aizsargātas un ka tiesību aktu nesaderības jautājumi tiek pienācīgi pārvaldīti, novērtējot pasākumus, ko CVD plāno veikt, lai nodrošinātu tā lietotāju atbilstību Regulas (ES) Nr. 909/2014 49. panta 1. punktā minētajiem valsts tiesību aktiem, CVD saskaņā ar attiecīgajiem valsts tiesību aktiem attiecīgā gadījumā būtu jāņem vērā gan emitenti, gan dalībnieki.

(13) Lai nodrošinātu taisnīgu un nediskriminējošu piekļuvi notāra, centralizētās uzturēšanas un vērtspapīru norēķinu pakalpojumiem finanšu tirgū, emitentiem, citiem CVD un citām tirgus infrastruktūrām saskaņā ar Regulu (ES) Nr. 909/2014 ir piešķirta piekļuve CVD. Tādēļ pieteikuma iesniedzējam CVD būtu jāsniedz kompetentajai iestādei informācija par piekļuves politiku un procedūrām.

(14) Lai efektīvi veiktu savu atļaujas izsniegšanas uzdevumu, kompetentajai iestādei no CVD, kas iesniedz pieteikumu atļaujas saņemšanai, un no saistītajām trešām personām, tostarp no trešām personām, kurām pieteikuma iesniedzēji CVD operacionālās funkcijas un darbības ir nodevuši ārpakalpojumā, būtu jāsaņem visa informācija.

(15) Lai nodrošinātu CVD, kas iesniedz pieteikumu atļaujas saņemšanai, pārvaldības noteikumu vispārēju pārredzamību, dokumenti, kas apliecina, ka pieteikuma iesniedzējs CVD ir pieņēmis vajadzīgos pasākumus, lai nediskriminējošā veidā izveidotu neatkarīgu lietotāju komiteju katrai tā uzturētajai vērtspapīru norēķinu sistēmai, būtu jāiesniedz kompetentajai iestādei.

(16) Lai nodrošinātu galveno infrastruktūras pakalpojumu pienācīgu darbību finanšu tirgū, tam CVD, kas iesniedz pieteikumu atļaujas saņemšanai, būtu jāsniedz kompetentajai iestādei visa vajadzīgā informācija, lai pierādītu, ka tam ir atbilstoša politika un procedūras, lai nodrošinātu uzticamu uzskaites sistēmu, kā arī efektīvus mehānismus attiecībā uz CVD pakalpojumiem, tostarp jo īpaši pasākumus, ar ko novērst un risināt norēķinu neizpildi, un noteikumi attiecībā uz emisijas integritāti, dalībnieku un to klientu vērtspapīru aizsardzību, norēķinu galīgumu, dalībnieka saistību nepildīšanu un dalībnieku un klientu aktīvu pārvešanu atļaujas anulēšanas gadījumā.

(17) Riska pārvaldības modeļi, kas saistīti ar pieteikuma iesniedzēja CVD sniegtajiem pakalpojumiem, ir svarīgs postenis pieteikumā atļaujas saņemšanai, lai kompetentā iestāde varētu novērtēt pieņemto procedūru uzticamību un integritāti un palīdzēt tirgus dalībniekiem veikt apzinātu izvēli.

(18) Lai pārbaudītu CVD, kas iesniedz pieteikumu atļaujas saņemšanai, saiknes līgumu drošību, izvērtētu saistītajās sistēmās piemērotos noteikumus un novērtētu riskus, kas izriet no šīm saiknēm, kompetentajai iestādei kopā ar CVD saiknes līgumu novērtējumu būtu jāsaņem no pieteikuma iesniedzēja CVD jebkāda atbilstīga informācija, ko varētu izmantot analīzē.

(19) Piešķirot apstiprinājumu CVD dalībai citas vienības kapitālā, CVD kompetentajai iestādei būtu jāņem vērā kritēriji, kas nodrošina to, ka dalība būtiski nepalielina CVD riska profilu. Lai nodrošinātu CVD drošību un tā pakalpojumu nepārtrauktību, CVD nevajadzētu uzņemties neierobežotas finanšu saistības, kas izriet no tā dalības tādu juridisko personu kapitālā, kuras nav Regulā (ES) Nr. 909/2014 izklāstīto pakalpojumu sniedzējas. CVD būtu pilnībā jāizmanto riski, ko rada jebkāda dalība citas vienības kapitālā.

(20) Lai CVD nebūtu atkarīgs no citiem to vienību akcionāriem, kurās tam ir dalība, tostarp attiecībā uz riska pārvaldības politiku, CVD vajadzētu būt pilnīgai kontrolei pār šīm vienībām. Šai prasībai būtu arī jāveicina kompetento iestāžu un attiecīgo iestāžu veikto uzraudzības un pārzināšanas funkciju īstenošana, nodrošinot vienkāršu piekļuvi attiecīgajai informācijai.

(21) CVD attiecībā uz dalību vajadzētu būt skaidram, stratēģiskam pamatojumam, kas nav tikai peļņas gūšana, ņemot vērā ar CVD emitētu vērtspapīru emitentu, tā dalībnieku un tā klientu intereses.

(22) Lai pienācīgi kvantificētu un noteiktu riskus, kas izriet no tā dalības citas juridiskās personas kapitālā, CVD attiecībā uz finanšu riskiem un saistībām, kas izriet no šādas dalības, būtu jānodrošina neatkarīgas riska analīzes, ko apstiprinājis iekšējs vai ārējs revidents.

(23) Pēc finanšu krīzes gūtās pieredzes iestādēm drīzāk būtu jāpievēršas pastāvīgai, nevis ex post uzraudzībai. Tādēļ ir nepieciešams nodrošināt, ka kompetentajai iestādei regulāri ir pietiekama piekļuve informācijai par katru pārskatīšanu un izvērtēšanu saskaņā ar Regulu (ES) Nr. 909/2014. Lai noteiktu par katru pārbaudi un izvērtēšanu sniedzamās informācijas mērogu, šīs regulas noteikumiem būtu jāievēro tās prasības atļaujas saņemšanai, kuras CVD ir jāievēro saskaņā ar Regulu (ES) Nr. 909/2014. Tas ietver būtiskas izmaiņas elementos, kas jau iesniegti atļaujas piešķiršanas procesa laikā, ar periodiskiem notikumiem un statistikas datiem saistītā informācijā.

(24) Lai veicinātu efektīvu divpusēju un daudzpusēju informācijas apmaiņu starp kompetentajām iestādēm, vienas iestādes veiktas CVD darbību pārskatīšanas un izvērtējuma rezultāti būtu jādara pieejami citām kompetentajām iestādēm, ja šī informācija var atvieglot to uzdevumu veikšanu, neskarot konfidencialitātes un datu aizsardzības prasības un papildinot jebkādu Regulā (ES) Nr. 909/2014 paredzēto sadarbības kārtību. Papildu informācijas apmaiņa starp kompetentajām iestādēm un attiecīgajām iestādēm vai par finanšu instrumentu tirgiem atbildīgajām iestādēm būtu jāorganizē, lai ļautu dalīties ar kompetentās iestādes konstatējumiem pārskatīšanas un izvērtēšanas procesa laikā.

(25) Ņemot vērā iespējamo slogu, ko rada ar CVD darbību saistītas informācijas apkopošana un apstrāde, un lai izvairītos no dublēšanās, pārskatīšanas un izvērtēšanas kontekstā būtu jāsniedz tikai būtiski, grozīti dokumenti. Minētie dokumenti būtu jāsniedz tādā veidā, kas kompetentajai iestādei ļauj identificēt visas attiecīgās izmaiņas, kas kopš pēdējās pārskatīšanas un izvērtēšanas beigām ir ieviestas CVD īstenotajos pasākumos, stratēģijās, procesos un mehānismos.

(26) Cita informācijas kategorija, kas ir noderīga kompetentajai iestādei, lai varētu veikt pārskatīšanu un izvērtēšanu, attiecas uz notikumiem, kas pēc būtības notiek periodiski un kas ir saistīti ar CVD darbību un pakalpojumu sniegšanu.

(27) Lai veiktu visaptverošu CVD riska izvērtējumu, kompetentajai iestādei ir jālūdz sniegt statistikas datus par CVD uzņēmējdarbības pasākumu mērogu, lai novērtētu risku, kas saistīts ar CVD darbību un vērtspapīru tirgu raitu darbību. Turklāt statistikas dati ļauj kompetentajai iestādei pārraudzīt vērtspapīru darījumu un norēķinu lielumu un nozīmi finanšu tirgos, kā arī novērtēt attiecīgā CVD pašreizējo un potenciālo ietekmi uz vērtspapīru tirgū kopumā.

(28) Lai kompetentā iestāde varētu uzraudzīt un novērtēt riskus, kuriem CVD ir vai var tikt pakļauts un kuri var rasties vērtspapīru tirgu raitai darbībai, tai vajadzētu būt spējīgai pieprasīt papildu informāciju par CVD riskiem un darbībām. Tāpēc kompetentajai iestādei būtu jāspēj pašai pēc savas iniciatīvas vai pēc citas iestādes iesniegta pieprasījuma noteikt un pieprasīt jebkādu papildu informāciju, ko tā uzskata par vajadzīgu katrai CVD darbību pārskatīšanai un izvērtēšanai.

(29) Ir svarīgi nodrošināt, ka trešo valstu CVD, kas plāno sniegt pakalpojumus saskaņā ar Regulu (ES) Nr. 909/2014, neradītu šķēršļus pienācīgai Savienības tirgu darbībai.

(30) Pastāvīga vērtēšana par to, vai trešās valsts CVD pilnībā atbilst prudenciālajām prasībām, ir trešās valsts kompetentās iestādes pienākums. Informācijai, kas pieteikuma iesniedzējam CVD ir jāiesniedz Eiropas Vērtspapīru un tirgu iestādei (EVTI), nevajadzētu atkārtot trešās valsts kompetentās iestādes veikto novērtējumu, bet gan apliecināt, ka pieteikuma iesniedzējam trešā valstī tiek piemērota efektīva uzraudzība un nodrošināta prasību izpilde, tādējādi garantējot augstu ieguldītāju aizsardzības līmeni.

(31) Lai EVTI varētu veikt pilnīgu novērtējumu par atzīšanas pieprasījumu, pieteikuma iesniedzēja sniegtā informācija būtu jāpapildina ar informāciju, kas vajadzīga, lai novērtētu, cik efektīva ir īstenotā uzraudzība, izpildes nodrošināšanas pilnvaras un trešās valsts kompetentās iestādes veiktās darbības. Minētā informācija būtu jāsniedz saskaņā ar Regulu (ES) Nr. 909/2014 izveidotā sadarbības režīma ietvaros. Sadarbības režīmam būtu jānodrošina, ka EVTI tiek laikus informēta par visiem uzraudzības vai izpildes nodrošināšanas pasākumiem pret trešās valsts CVD, kas iesniedzis pieprasījumu par atzīšanu, par jebkādām izmaiņām nosacījumos, saskaņā ar kuriem attiecīgajam CVD piešķirta atļauja, un par jebkuru būtisku atjauninājumu sākotnējā informācijā, kuru CVD sniedzis saskaņā ar atzīšanas procedūru.

(32) Lai nodrošinātu, ka ieguldītāju tiesības tiek aizsargātas un ka tiesību aktu nesaderības jautājumi tiek pienācīgi pārvaldīti, novērtējot pasākumus, ko trešās valsts CVD plāno veikt, lai nodrošinātu tā lietotāju atbilstību Regulas (ES) Nr. 909/2014 49. panta 1. punktā minētajiem valsts tiesību aktiem, minētajam trešās valsts CVD attiecīgā gadījumā saskaņā ar attiecīgajiem valsts tiesību aktiem, kas noteikti minētās regulas 49. panta 1. punktā, būtu jāņem vērā gan emitenti, gan dalībnieki.

(33) Lai izveidotu stabilu riska pārvaldības regulējumu, CVD būtu integrēti un visaptveroši jāpārskata visi attiecīgie riski. Tam būtu jāietver riski, kas CVD rodas no citām vienībām, un riski, kurus tas rada trešām personām, tostarp tā lietotājiem un, cik vien praktiski iespējams, to klientiem, kā arī saistītiem CVD, centrālajiem darījumu partneriem, tirdzniecības vietām, maksājumu sistēmām, norēķinu bankām, likviditātes nodrošinātājiem un ieguldītājiem.

(34) Lai nodrošinātu, ka CVD darbojas ar nepieciešamajiem cilvēkresursiem, lai izpildītu visas savas saistības un lai nodrošinātu, ka kompetentajām iestādēm ir attiecīgie kontaktpunkti to uzraudzītajos CVD, šajos CVD vajadzētu būt galvenajam specializētajam personālam, kas būtu atbildīgs par CVD un viņu pašu individuālajiem darbības rādītājiem, jo īpaši augstākās vadības un vadības struktūras līmenī.

(35) Lai nodrošinātu CVD veikto darbību pienācīgu kontroli, būtu jāievieš un regulāri jāveic revīzijas, kas attiecas uz CVD darbībām, riska pārvaldības procesiem, atbilstību un iekšējās kontroles mehānismiem. Lai nodrošinātu revīziju neatkarību, nav obligāti jāiesaista ārējs revidents, ja CVD kompetentā iestāde pierāda, ka tās iekšējā revidenta neatkarība ir pienācīgi nodrošināta. Lai nodrošinātu tā iekšējās revīzijas funkcijas neatkarību, CVD būtu arī jāizveido revīzijas komiteja.

(36) CVD būtu jāizveido riska komiteja, lai nodrošinātu, ka CVD vadības struktūra par vispārējo pašreizējo un nākotnes risku toleranci un stratēģiju saņem konsultācijas augstākajā tehniskajā līmenī. Lai nodrošinātu tās neatkarību no CVD izpildstruktūras un augstu kompetences līmeni, riska komitejas sastāvā vairākumam locekļu vajadzētu būt bez izpildpilnvarām, un tā būtu jāvada personai ar atbilstošu pieredzi riska pārvaldības jomā.

(37) Novērtējot iespējamos interešu konfliktus, CVD būtu ne tikai jāizvērtē CVD vadības struktūras locekļi, augstākā vadība vai personāls, bet arī visas personas, kas ir tieši vai netieši saistītas ar minētajām personām vai CVD, neatkarīgi no tā, vai tās ir fiziskas vai juridiskas personas.

(38) CVD vajadzētu būt risku direktoram, galvenajam atbilstības nodrošināšanas inspektoram, galvenajam tehnoloģiju pārvaldītājam, kā arī riska pārvaldības funkcijai, tehnoloģiskajai funkcijai, atbilstības un iekšējās kontroles funkcijai un iekšējās revīzijas funkcijai. CVD vienmēr vajadzētu būt spējīgam organizēt minēto funkciju iekšējo struktūru atkarībā no vajadzībām. Dažādām personām būtu jāpilda risku direktora, galvenā atbilstības nodrošināšanas inspektora un galvenā tehnoloģiju pārvaldītāja uzdevumi, ņemot vērā to, ka minētās funkcijas parasti veic personas ar atšķirīgu akadēmisko un profesionālo profilu. Šajā saistībā šajā regulā izklāstītie noteikumi cieši seko Eiropas Parlamenta un Padomes Regulā (ES) Nr. 648/2012 (2) noteiktajai sistēmai attiecībā uz citām tirgus infrastruktūrām.

(39) CVD veiktajai uzskaitei vajadzētu būt strukturētai un nodrošināt vieglu piekļuvi datiem, kurus glabā CVD uzraudzībā iesaistītās kompetentās iestādes. CVD būtu jānodrošina, ka tā datu uzskaite, tostarp pilna vērtspapīru grāmatvedība, ko tas uztur, ir precīza un aktuāla, lai to uzraudzības vajadzībām varētu izmantot kā ticamu datu avotu.

(40) Lai atvieglotu vienota informācijas kopuma ziņošanu un uzskaiti ar atšķirīgām prasībām, CVD glabātajiem uzskaites dokumentiem būtu jāattiecas uz katru atsevišķo CVD sniegto pakalpojumu saskaņā ar Regulu (ES) Nr. 909/2014 un būtu jāietver vismaz visa tā informācija, kas jāpaziņo atbilstoši minētās regulas noteikumiem par norēķinu disciplīnu.

(41) Emitentu un ieguldītāju tiesību saglabāšana ir būtiska vērtspapīru tirgus pareizai darbībai. Tāpēc CVD būtu jāpiemēro atbilstīgi noteikumi, procedūras un kontroles, lai novērstu vērtspapīru neatļautu izveidi vai dzēšanu. Tam arī vismaz reizi dienā būtu jāsaskaņo tā uzturētie vērtspapīru konti.

(42) CVD būtu jāuztur stabila grāmatvedības prakse un jāveic revīzijas, lai pārliecinātos, ka tā vērtspapīru uzskaite ir pareiza un ka tā pasākumi, ar ko nodrošina vērtspapīru emisijas integritāti, ir atbilstoši.

(43) Lai efektīvi nodrošinātu emisijas integritāti, Regulā (ES) Nr. 909/2014 noteiktie saskaņošanas pasākumi būtu jāpiemēro visiem CVD, neatkarīgi no tā, vai tie sniedz notāra vai centralizētās uzturēšanas pakalpojumus, kas minētajā regulā noteikti attiecībā uz vērtspapīru emisiju.

(44) Attiecībā uz citām vienībām, kas iesaistītas izlīguma procesā, būtu jānošķir vairāki scenāriji atkarībā no šo vienību lomas. Saskaņošanas pasākumiem būtu jāatspoguļo minēto vienību īpašā loma. Saskaņā ar reģistratora modeli reģistrators veic uzskaiti par vērtspapīriem, kas tiek uzskaitīti arī CVD. Saskaņā ar pārveduma iestādes modeli fonda pārvaldnieks vai pārveduma iestāde ir atbildīga par kontu, kurā uztur daļu no vērtspapīru emisijas, kas uzskaitīta CVD. Saskaņā ar kopējo depozitāriju modeli kopējos depozitārijus izmanto CVD, kas izveido sadarbspējas saikni, un kopējam depozitārijam vajadzētu būt atbildīgam par tādu vērtspapīru emisiju vispārējo integritāti, kuras sākotnēji uzskaitījuši vai centralizēti uzturējuši CVD, kas ir izveidojuši sadarbspējas saikni.

(45) Lai mazinātu operacionālos riskus, kas ietver informācijas sistēmu, iekšējo procesu un personāla darbības trūkumu vai ārēju notikumu izraisītu traucējumu radītus riskus, kuru rezultātā samazinās, pasliktinās vai tiek izbeigti CVD sniegtie pakalpojumi, CVD vajadzētu apzināt visus riskus un uzraudzīt to attīstību neatkarīgi no to izcelsmes, kas var būt, piemēram, to lietotāji, pakalpojumu sniedzēji, kas piedāvā pakalpojumus CVD, un citas tirgus infrastruktūras, tostarp citi CVD. Darbības riski būtu jāpārvalda saskaņā ar labi dokumentētu un efektīvu sistēmu ar skaidri definētiem uzdevumiem un atbildību. Šajā sistēmā būtu jāiekļauj darbības mērķi, izsekošanas elementi, novērtējuma mehānismi, un tā būtu jāintegrē CVD riska pārvaldības sistēmā. Šajā saistībā CVD riska direktoram vajadzētu būt atbildīgam par operacionālā riska pārvaldības sistēmu. CVD būtu jāpārvalda to riski iekšēji. Ja iekšējās kontroles pasākumi ir nepietiekami vai noteiktu risku novēršana nav saprātīgi iespējams risinājums, CVD būtu jāspēj finansiāli segt šos riskus ar apdrošināšanu.

(46) CVD nevajadzētu veikt ieguldījumus, kas var ietekmēt to riska profilu. CVD būtu jāslēdz atvasināto instrumentu līgumi tikai tad, ja tie ir vajadzīgi, lai ierobežotu risku, ko CVD nevar citādi samazināt. Uz riska ierobežošanu būtu jāattiecina konkrēti stingri nosacījumi, ar ko nodrošina, ka atvasinātie instrumenti netiek izmantoti citos nolūkos kā vienīgi, lai segtu riskus, un netiek izmantoti peļņas realizēšanai.

(47) CVD aktīvi būtu jātur drošībā, tiem vajadzētu būt viegli pieejamiem un tos vajadzētu spēt tūlītēji likvidēt. Tāpēc CVD būtu jānodrošina, ka tā politika un procedūras attiecībā uz tūlītēju piekļuvi saviem aktīviem ir balstītas vismaz uz aktīvu būtību, apmēru, kvalitāti, termiņu un atrašanās vietu. CVD būtu arī jānodrošina, ka tūlītēju piekļuvi saviem aktīviem nav negatīvi ietekmējusi glabāšanas vai ieguldījumu funkciju nodošana ārpakalpojumā trešās personas vienībai.

(48) Lai pārvaldītu savas likviditātes vajadzības, CVD būtu jāspēj nekavējoties piekļūt tā naudas aktīviem un tajā pašā darbdienā, kad tiek pieņemts lēmums likvidēt aktīvus, arī jāspēj piekļūt jebkuriem vērtspapīriem, ko tas tur savā vārdā.

(49) Lai nodrošinātu augstāku CVD aktīvu aizsardzības līmeni pret starpnieka saistību neizpildi, tam CVD, kas citam CVD piekļūst ar CVD saikni, būtu jāuztur minētie aktīvi nošķirtā kontā saistītajā CVD. Šim nošķīruma līmenim būtu jānodrošina, ka CVD aktīvi ir nošķirti no citu vienību aktīviem un tiek pienācīgi aizsargāti. Tomēr ir nepieciešams ļaut izveidot saiknes ar trešo valstu CVD, pat ja atsevišķi nošķirti konti nav pieejami trešās valsts CVD, ar nosacījumu, ka pieprasījuma iesniedzēja CVD aktīvi jebkurā gadījumā ir pienācīgi aizsargāti un ka kompetentās iestādes ir informētas par riskiem, ko rada atsevišķi nošķirtu kontu nepieejamība, un par pienācīgu šādu risku mazināšanu.

(50) Lai nodrošinātu, ka CVD savus finanšu resursus iegulda augsti likvīdos instrumentos ar minimālu tirgus risku un kredītrisku, un lai šos ieguldījumus ātri likvidētu ar minimālu ietekmi uz cenu, CVD vajadzētu dažādot savu portfeli un noteikt atbilstīgas robežkoncentrācijas attiecībā uz tādu instrumentu emitentiem, kuros tas iegulda savus resursus.

(51) Lai nodrošinātu, ka CVD saiknes līgums ar citu CVD ir drošs un efektīvs, CVD būtu jāidentificē, jāuzrauga un jāpārvalda visi iespējamie riska avoti, ko rada saiknes līgums. CVD saiknei vajadzētu būt tādam pamatotam juridiskajam pamatam visās attiecīgajās jurisdikcijās, kas atbalsta tās izveidi un sniedz pienācīgu aizsardzību saiknē iesaistītajam CVD. Saistītajiem CVD būtu jāmēra, jāuzrauga un jāpārvalda kredītrisks un likviditātes risks, kas izriet viens no otra.

(52) Pieprasījuma iesniedzējam CVD, kas izmanto netiešu CVD saikni vai starpnieku, lai uzturētu CVD saikni ar pieprasījuma saņēmēju CVD, būtu jāmēra, jāuzrauga un jāpārvalda papildu riski, tostarp aizbildnības risks, kredītrisks, juridiskais un operacionālais risks, kas rodas no starpnieka izmantošanas, lai garantētu, ka saiknes līgums ir drošs un efektīvs.

(53) Lai nodrošinātu emisijas integritāti gadījumā, kad vērtspapīri tiek uzturēti vairākos CVD, izmantojot CVD saiknes, CVD būtu jāpiemēro īpaši saskaņošanas pasākumi un jākoordinē sava rīcība.

(54) CVD būtu jāsniedz godīga un atklāta piekļuve to pakalpojumiem, pienācīgi ņemot vērā riskus attiecībā uz finanšu stabilitāti un tirgus situāciju. Tiem vajadzētu kontrolēt riskus, kuri izriet no to dalībniekiem un citiem lietotājiem, nosakot ar risku saistītus kritērijus attiecībā uz to pakalpojumu sniegšanu. CVD būtu jānodrošina, ka to lietotāji, piemēram, dalībnieki, citi CVD, centrālie darījumu partneri (CDP), tirdzniecības vietas vai emitenti, kam ir piešķirta piekļuve CVD pakalpojumiem, atbilst kritērijiem un tiem piemīt vajadzīgā operatīvā kapacitāte, finanšu resursi, juridiskās pilnvaras un riska vadības pieredze, lai novērstu riskus attiecībā uz CVD un citiem lietotājiem.

(55) Lai nodrošinātu tā vērtspapīru norēķinu sistēmas efektivitāti un drošību, CVD pastāvīgi būtu jāuzrauga atbilstība tā pieejamības prasībām un jāuztur skaidri definētas un publiskotas procedūras, lai veicinātu tādas pieprasījuma iesniedzējas puses dalības apturēšanu un izstāšanos, kas nepilda pieejamības prasības vai vairs neatbilst tām.

(56) Attiecībā uz atļauju sniegt banku tipa papildpakalpojumus CVD vajadzētu iesniegt pieteikumu kompetentajai iestādei, ietverot visus vajadzīgos elementus, lai nodrošinātu, ka banku tipa papildpakalpojumu sniegšana neietekmē CVD pamatpakalpojumu raitu sniegšanu. No vienībām, kas jau ir saņēmušas CVD atļauju, nebūtu jāpieprasa vēlreiz iesniegt elementus, kas jau tika iesniegti CVD atļaujas saņemšanas pieteikuma procesā saskaņā ar Regulu (ES) Nr. 909/2014.

(57) Lai nodrošinātu juridisko noteiktību un saskaņotu tiesību aktu piemērošanu, dažas šajā regulā paredzētās prasības attiecībā uz norēķinu disciplīnas pasākumiem būtu jāsāk piemērot no dienas, kad stājas spēkā šie pasākumi.

(58) Šī regula balstās uz regulatīvo tehnisko standartu projektu, ko EVTI iesniegusi Komisijai.

(59) Izstrādājot šajā regulā paredzētos tehniskos standartus, EVTI ir cieši sadarbojusies ar Eiropas Centrālo banku sistēmas un Eiropas Banku iestādes locekļiem.

(60) EVTI ir veikusi atklātu sabiedrisko apspriešanu par regulatīvo tehnisko standartu projektu, kas ir šīs regulas pamatā, izanalizējusi potenciālās saistītās izmaksas un ieguvumus un pieprasījusi atzinumu no Vērtspapīru un tirgu nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1095/2010 (3) 37. pantu,

IR PIEŅĒMUSI ŠO REGULU.

I NODAĻA

VISPĀRĪGI NOTEIKUMI

1. pants

Definīcijas

Šajā regulā piemēro šādas definīcijas:

a) “pārskata periods” ir periods, uz kuru attiecas pārskatīšana un kurš sākas nākamajā dienā pēc iepriekšējā pārskata un izvērtēšanas perioda beigām;

b) “norēķina instrukcija” ir pārveduma rīkojums, kā definēts Eiropas Parlamenta un Padomes Direktīvas 98/26/EK (4) 2. panta i) punktā;

c) “norēķina ierobežojums” ir vērtspapīru bloķēšana, rezervēšana vai iezīmēšana, kas tos padara nepieejamus norēķinam, vai naudas bloķēšana vai iezīmēšana, kura to padara nepieejamu norēķinam;

d) “biržā tirgots fonds” (BTF) ir fonds, kā definēts Eiropas Parlamenta un Padomes Direktīvas 2014/65/ES (5) 4. panta 1. punkta 46. apakšpunktā;

e) “emitents CVD” ir CVD, kas attiecībā uz vērtspapīru emisiju sniedz Regulas (ES) Nr. 909/2014 pielikuma A iedaļas 1. vai 2. punktā minēto pamatpakalpojumu;

f) “ieguldītājs CVD” ir CVD, kas attiecībā uz vērtspapīru emisiju vai nu ir dalībnieks vērtspapīru norēķinu sistēmā, kuru pārvalda cits CVD, vai arī izmanto trešo personu vai starpnieku, kas ir dalībnieks vērtspapīru norēķinu sistēmā, kuru pārvalda cits CVD;

g) “pastāvīgs informācijas nesējs” ir jebkurš instruments, kas ļauj uzglabāt informāciju tā, lai tā būtu pieejama turpmākai atsaucei tādu laika posmu, kurš atbilst informācijas mērķiem, un ļauj neizmainītā veidā atveidot uzglabāto informāciju.

II NODAĻA

PAŠU SVARĪGĀKO VALŪTU NOTEIKŠANA UN PRAKTISKA KĀRTĪBA KONSULTĀCIJĀM AR ATTIECĪGAJĀM KOMPETENTAJĀM IESTĀDĒM

(Regulas (ES) Nr. 909/2014 12. panta 1. punkta b) un c) apakšpunkts)

2. pants

Pašu svarīgāko valūtu noteikšana

1. Pašas svarīgākās valūtas, kas minētas Regulas (ES) Nr. 909/2014 12. panta 1. punkta b) apakšpunktā, identificē saskaņā ar kādu no šiem aprēķiniem:

a) par viena gada periodu aprēķinātā katras Savienības valūtas relatīvā daļa no CVD veikta norēķina instrukciju norēķina pret samaksu kopējās vērtības, ja katra atsevišķā daļa pārsniedz 1 %;

b) par viena gada periodu aprēķinātā norēķina instrukciju, par kurām CVD norēķinu veicis pret samaksu Savienības valūtā, tāda relatīvā daļa salīdzinājumā ar norēķinu instrukciju, par kurām visos Savienības CVD norēķins veikts pret samaksu, kopējo vērtību, kas pārsniedz 10 %.

2. Šā panta 1. punktā minētos aprēķinus katru gadu veic katra CVD kompetentā iestāde.

3. pants

Praktiska kārtība konsultācijām ar attiecīgajām iestādēm, kas minētas Regulas (ES) Nr. 909/2014 12. panta 1. punkta b) un c) apakšpunktā

1. Ja vienu no pašām svarīgākajām valūtām, kas noteikta saskaņā ar šīs regulas 2. pantu, emitē vairāk nekā viena centrālā banka, minētās centrālās bankas nosaka vienu pārstāvi kā attiecīgo iestādi tai valūtai, kura minēta Regulas (ES) Nr. 909/2014 12. panta 1. punkta b) apakšpunktā.

2. Ja par vērtspapīru darījuma naudas posmu [daļu] norēķinās saskaņā ar Regulas (ES) Nr. 909/2014 40. panta 1. punktu, izmantojot kontus, kas atvērti ar vairākām centrālajām bankām, kas emitē vienu un to pašu valūtu, minētās centrālās bankas nosaka vienu pārstāvi kā attiecīgo iestādi, kas minēta regulas 12. panta 1. punkta c) apakšpunktā.

III NODAĻA

ATĻAUJAS PIEŠĶIRŠANA CVD

(Regulas (ES) Nr. 909/2014 17. pants)

1. IEDAĻA

Vispārīga informācija par pieteikuma iesniedzēju CVD

4. pants

Pieteikuma iesniedzēja CVD identifikācija un juridiskais statuss

1. Pieteikumā atļaujas saņemšanai skaidri identificē pieteikuma iesniedzēju CVD un darbības un pakalpojumus, ko tas plāno veikt.

2. Pieteikumā par atļaujas saņemšanu iekļauj šādu informāciju:

a) par pieteikumu atbildīgās personas kontaktinformācija;

b) par pieteikuma iesniedzēja CVD atbilstības un iekšējās kontroles funkciju atbildīgās personas vai personu kontaktinformācija;

c) pieteikuma iesniedzēja CVD korporatīvais nosaukums, tā juridiskās personas identifikators (LEI) un juridiskā adrese Savienībā;

d) pieteikuma iesniedzēja CVD dibināšanas dokuments un statūti vai citi dibināšanas un statūtu dokumenti;

e) izraksts no attiecīgā uzņēmumu vai tiesas reģistra vai cita veida apstiprināti pierādījumi par pieteikuma iesniedzēja CVD juridisko adresi un uzņēmējdarbības jomu, kas ir derīgi pieteikuma iesniegšanas dienā;

f) vērtspapīru norēķinu sistēmu, ko pieteikuma iesniedzējs CVD uztur vai plāno uzturēt, identifikācija;

g) kopija vadības struktūras lēmumam par pieteikumu un sanāksmes protokolam, kurā vadības struktūra apstiprināja pieteikuma dokumentāciju un tā iesniegšanu;

h) shēma, kurā parādītas īpašumtiesību saiknes starp mātesuzņēmumu, meitasuzņēmumiem un jebkurām citām saistītām vienībām vai filiālēm, kur shēmā attēlotās vienības ir identificētas ar pilnu korporatīvo nosaukumu, juridisko statusu, juridisko adresi un nodokļu numuriem vai uzņēmuma reģistrācijas numuriem;

i) apraksts par pieteikuma iesniedzēja CVD meitasuzņēmumu un citu juridisko personu, kurās pieteikuma iesniedzējam CVD ir dalība, uzņēmējdarbības pasākumiem un informācija par dalības līmeni;

j) saraksts, kurā iekļauts: i) katras personas vai vienības, kura tieši vai netieši tur 5 % vai vairāk no pieteikuma iesniedzēja CVD kapitāla vai balsstiesībām, vārds un uzvārds/nosaukums; ii) katras personas vai vienības, kas varētu ievērojami ietekmēt pieteikuma iesniedzēja CVD pārvaldību, ņemot vērā dalību pieteikuma iesniedzēja CVD kapitālā, vārds un uzvārds/nosaukums;

k) saraksts, kurā iekļauts: i) katras vienības, kurā pieteikuma iesniedzējs CVD tieši vai netieši tur 5 % vai vairāk no vienības kapitāla vai balsstiesībām, nosaukums; ii) katras vienības, attiecībā uz kuras pārvaldību pieteikuma iesniedzējam CVD ir būtiska ietekme, nosaukums;

l) saraksts ar Regulas (ES) Nr. 909/2014 pielikuma A iedaļā uzskaitītajiem pamatpakalpojumiem, ko pieteikuma iesniedzējs CVD sniedz vai plāno sniegt;

m) saraksts ar Regulas (ES) Nr. 909/2014 pielikuma B iedaļā skaidri precizētajiem papildu pakalpojumiem, ko pieteikuma iesniedzējs CVD sniedz vai plāno sniegt;

n) saraksts ar Regulas (ES) Nr. 909/2014 pielikuma B iedaļā atļautajiem, bet ne skaidri precizētajiem papildu pakalpojumiem, ko pieteikuma iesniedzējs CVD sniedz vai plāno sniegt;

o) saraksts ar ieguldījumu pakalpojumiem, kam piemēro Direktīvu 2014/65/ES un kas minēti šā panta n) punktā;

p) saraksts ar pakalpojumiem un darbībām, ko pieteikumu iesniedzējs CVD nodod vai plāno nodot ārpakalpojumā trešai personai saskaņā ar Regulas (ES) Nr. 909/2014 30. pantu;

q) valūta vai valūtas, ko pieteikuma iesniedzējs CVD apstrādā vai plāno apstrādāt saistībā ar pakalpojumiem, kurus pieteikumu iesniedzējs CVD sniedz neatkarīgi no tā, vai naudas norēķini notiek centrālās bankas kontā, CVD kontā vai norīkotas kredītiestādes kontā;

r) informācija par notiekošu un galīgu tiesas, administratīvu, arbitrāžas vai jebkuru citu tiesvedību, kurā pieteikuma iesniedzējs CVD ir puse un kura tam var radīt finansiālas vai citas izmaksas.

3. Ja pieteikuma iesniedzējs CVD plāno sniegt pamatpakalpojumus vai izveidot filiāli saskaņā ar Regulas (ES) Nr. 909/2014 23. panta 2. punktu, pieteikumā atļaujas saņemšanai iekļauj arī šādu informāciju:

a) dalībvalsts vai dalībvalstis, kurās pieteikuma iesniedzējs CVD plāno darboties;

b) darbības programma, norādot, kādus tieši pakalpojumus pieteikuma iesniedzējs CVD sniedz vai plāno sniegt uzņēmējā dalībvalstī;

c) valūta vai valūtas, ko pieteikuma iesniedzējs CVD apstrādā vai plāno apstrādāt uzņēmējā dalībvalstī;

d) ja tiek sniegti pakalpojumi vai tiek plānots sniegt pakalpojumus ar filiāles starpniecību, – filiāles organizatoriskā struktūra un to personu vārdi un uzvārdi, kas atbild par tās vadību;

e) attiecīgā gadījumā izvērtējums par pasākumiem, ko pieteikuma iesniedzējs CVD plāno veikt, lai nodrošinātu tā lietotāju atbilstību Regulas (ES) Nr. 909/2014 49. panta 1. punktā minētajiem valsts tiesību aktiem.

5. pants

Vispārīga informācija par politiku un procedūrām

1. Pieteikumā atļaujas saņemšanai precizē šādu informāciju par pieteikuma iesniedzēja CVD politiku un procedūrām, kas minētas šajā nodaļā:

a) personu, kas ir atbildīgas par politikas un procedūru apstiprināšanu un uzturēšanu, amata nosaukumi;

b) to pasākumu apraksts, ar ko īsteno un uzrauga atbilstību politikai un procedūrām.

2. Pieteikums atļaujas saņemšanai ietver aprakstu par procedūrām, ko saskaņā ar Regulas (ES) Nr. 909/2014 65. panta 3. punktu ieviesis pieteikuma iesniedzējs CVD.

6. pants

Informācija par CVD pakalpojumiem un darbībām

Pieteikuma iesniedzējs CVD pieteikumā atļaujas saņemšanai ietver šādu informāciju:

a) sīki izstrādāts apraksts par pakalpojumiem, kas minēti 4. panta 2. punkta l) līdz p) apakšpunktā;

b) procedūras, kas jāpiemēro attiecībā uz a) apakšpunktā minēto pakalpojumu sniegšanu.

7. pants

Informācija par grupām

1. Ja pieteikuma iesniedzējs CVD ir daļa no uzņēmumu grupas, kurā ietilpst citi CVD vai kredītiestādes, kas minētas Regulas (ES) Nr. 909/2014 54. panta 2. punkta b) apakšpunktā, pieteikumā atļaujas saņemšanai iekļauj šādu informāciju:

a) politika un procedūras, kas minētas Regulas (ES) Nr. 909/2014 26. panta 7. punktā;

b) informācija par augstākās vadības un vadības struktūras sastāvu un par mātesuzņēmuma un citu grupas uzņēmumu akcionāru struktūru;

c) pakalpojumi un galvenās personas, kas nav augstākā vadība un ko pieteikuma iesniedzējs CVD dala ar citiem grupas uzņēmumiem.

2. Ja pieteikuma iesniedzējam CVD ir mātesuzņēmums, pieteikumā atļaujas saņemšanai norāda šādu informāciju:

a) pieprasījuma iesniedzēja CVD mātesuzņēmuma juridiskā adrese;

b) ja mātesuzņēmums ir vienība, kura saņēmusi atļauju vai reģistrēta un kura pakļauta uzraudzībai saskaņā ar Savienības vai trešās valsts tiesību aktiem, – visi attiecīgie atļaujas vai reģistrācijas numuri un iestādes vai iestāžu, kas ir kompetentas uzraudzīt mātesuzņēmumu, nosaukums.

3. Ja pieteikuma iesniedzējs CVD pakalpojumus vai darbības saskaņā ar Regulas (ES) Nr. 909/2014 30. pantu ir nodevis ārpakalpojumā grupas uzņēmumam, pieteikumā ietver ārpakalpojuma nolīguma kopsavilkumu un kopiju.

2. IEDAĻA

Finanšu resursi pieteikuma iesniedzēja CVD veiktai pakalpojumu sniegšanai

8. pants

Finanšu pārskati, uzņēmējdarbības plāns un atveseļošanas plāns

1. Pieteikumā par licences saņemšanu iekļauj šādu finanšu un uzņēmējdarbības informāciju, lai kompetentā iestāde varētu pārliecināties, ka pieteikuma iesniedzējs CVD atbilst Regulas (ES) Nr. 909/2014 44., 46. un 47. pantam:

a) finanšu pārskati, tostarp pilns komplekts ar finanšu pārskatiem par iepriekšējiem trim gadiem un obligātās revīzijas ziņojums par gada pārskatu un konsolidētajiem finanšu pārskatiem par iepriekšējiem trim gadiem Eiropas Parlamenta un Padomes Direktīvas 2006/43/EK (6) nozīmē;

b) ja pieteikuma iesniedzēju CVD revidē ārējs revidents, – ārējā revidenta nosaukums un valsts reģistrācijas numurs;

c) uzņēmējdarbības plāns, tostarp finanšu plāns un aplēsts budžets, kurā paredzēti dažādi uzņēmējdarbības scenāriji pieteikuma iesniedzēja CVD sniegtajiem pakalpojumiem pēdējo trīs gadu pārskata periodā;

d) plāns par meitasuzņēmumu un filiāļu izveidi un to atrašanās vietu;

e) apraksts par uzņēmējdarbības pasākumiem, ko pieteikuma iesniedzējs CVD plāno veikt, tostarp par visu pieteikuma iesniedzēja CVD meitasuzņēmumu vai filiāļu uzņēmējdarbības pasākumiem.

2. Ja iepriekšējā finanšu informācija, kas minēta 1. punkta a) apakšpunktā, nav pieejama, tad pieteikumā atļaujas saņemšanai ietver šādu informāciju par pieteikuma iesniedzēju CVD:

a) pierādījumi, kas liecina par pietiekamiem finanšu resursiem sešu mēnešu laikā pēc atļaujas piešķiršanas;

b) starpperioda finanšu pārskats;

c) pārskati par pieteikuma iesniedzēja CVD finanšu stāvokli, tostarp bilance, peļņas vai zaudējumu aprēķins, izmaiņas pašu kapitālā un naudas plūsmās un grāmatvedības metožu un cits attiecīgo paskaidrojumu kopsavilkums;

d) visu mātesuzņēmumu revidētie gada finanšu pārskati par trim finanšu gadiem pirms pieteikuma iesniegšanas dienas.

3. Pieteikumā ietver aprakstu par atbilstīgu atveseļošanas plānu, lai nodrošinātu Regulas (ES) Nr. 909/2014 22. panta 2. punktā minēto pieteikuma iesniedzēja CVD svarīgo darbību nepārtrauktību, tostarp:

a) kopsavilkumu, kurā sniegts pārskats par plānu un tā īstenošanu;

b) pieteikuma iesniedzēja CVD svarīgāko darbību identifikāciju, stresa scenārijus un pasākumus, kas izraisa atveseļošanos, kā arī pieteikuma iesniedzēja CVD izmantoto atveseļošanās rīku aprakstu;

c) novērtējumu par atveseļošanas plāna ietekmi uz ieinteresētajām personām, kuras varētu ietekmēt tā īstenošana;

d) novērtējumu par atveseļošanas plāna juridisko izpildāmību, kurā ņemti vērā visi juridiskie ierobežojumi, kas izriet no Savienības, valsts vai trešās valsts tiesību aktiem.

3. IEDAĻA

Organizatoriskās prasības

9. pants

Organizatoriskā struktūrshēma

Pieteikums atļaujas saņemšanai ietver organizatorisko struktūrshēmu, kurā aprakstīta pieteikuma iesniedzēja CVD organizatoriskā struktūra. Shēmā iekļauj šādus datus:

a) to personu identitāte un uzdevumi, kas ir atbildīgas par šādiem amatiem: i) augstākā līmeņa vadība; ii) vadītāji, kas atbild par 47. panta 3. punktā minētajām darbības funkcijām; iii) vadītāji, kas atbild par pieteikuma iesniedzēja CVD filiāļu darbībām; iv) citas nozīmīgas funkcijas, ko veic pieteikuma iesniedzējs CVD;

b) darbinieku skaits katrā nodaļā un operatīvajā nodaļā.

10. pants

Personāla komplektēšanas politika un procedūras

Pieteikumā atļaujas saņemšanai iekļauj šādu informāciju par pieteikuma iesniedzēja CVD politiku un procedūrām attiecībā uz darbiniekiem:

a) atalgojuma politikas apraksts, tostarp informācija par augstākās vadības, vadības struktūras locekļu un personāla, kas veic pieteikuma iesniedzēja CVD riska pārvaldības, atbilstības un iekšējās kontroles, iekšējās revīzijas un tehnoloģiju funkcijas, fiksētajiem un mainīgajiem atlīdzības elementiem;

b) pasākumi, ko ieviesis pieteikuma iesniedzējs CVD, lai mazinātu risku, kas izriet no pārliekas paļaušanās uz jebkurai atsevišķai personai uzticētiem pienākumiem.

11. pants

Riska uzraudzības instrumenti un pārvaldības pasākumi

1. Pieteikumā atļaujas saņemšanai iekļauj šādu informāciju par pieteikuma iesniedzēja CVD pārvaldības pasākumiem un riska uzraudzības instrumentiem:

a) pieteikuma iesniedzēja CVD pārvaldības pasākumu apraksts, kas izveidots saskaņā ar 47. panta 2. punktu;

b) politika, procedūras un sistēmas, kas izveidotas saskaņā ar 47. panta 1. punktu;

c) saskaņā ar 48. pantu izveidoto komiteju vadības struktūras un augstākās vadības sastāva, lomas un atbildības apraksts.

2. Šā panta 1. punktā minētā informācija ietver aprakstu par augstākās vadības un vadības struktūras locekļu atlases, amatā iecelšanas, izpildes izvērtējuma un atcelšanas procesu.

3. Pieteikuma iesniedzējs CVD apraksta procedūru, saskaņā ar kuru pārvaldības kārtību un noteikumus, kas reglamentē tā darbību, dara publiski pieejamus.

4. Ja pieteikuma iesniedzējs CVD ievēro kādu atzītu korporatīvās pārvaldības rīcības kodeksu, pieteikumā norāda šādu kodeksu, ietver tā kopiju un pamato jebkuru situāciju, kad pieteikuma iesniedzējs CVD nerīkojas saskaņā ar šo kodeksu.

12. pants

Atbilstība, iekšējā kontrole un iekšējās revīzijas funkcijas

1. Pieteikums atļaujas saņemšanai ietver aprakstu par pieteikuma iesniedzēja CVD iekšējās revīzijas procedūrām attiecībā uz pārkāpumiem, kas minēti Regulas (ES) Nr. 909/2014 26. panta 5. punktā.

2. Pieteikums atļaujas saņemšanai ietver informāciju par pieteikuma iesniedzēja CVD iekšējās revīzijas politiku un procedūrām, kas minētas 51. pantā, tostarp:

a) aprakstu par uzraudzības un izvērtēšanas instrumentiem attiecībā uz pieteikuma iesniedzēja CVD iekšējās revīzijas sistēmu piemērotību un efektivitāti;

b) aprakstu par pieteikuma iesniedzēja CVD informācijas apstrādes sistēmu kontroles un drošības instrumentiem;

c) aprakstu par pieteikuma iesniedzēja CVD iekšējā audita metodoloģijas attīstību un piemērošanu;

d) iekšējās revīzijas funkcijas darba plānu par trim gadiem pēc pieteikuma iesniegšanas dienas;

e) katra tāda darbinieka uzdevumu un kvalifikācijas aprakstu, kas ir atbildīgs par 47. panta 3. punkta d) apakšpunktā minēto iekšējo revīziju 48. panta 1. punkta b) apakšpunktā minētās revīzijas komitejas uzraudzībā.

3. Pieteikumā atļaujas saņemšanai iekļauj šādu informāciju par pieteikuma iesniedzēja CVD atbilstību un iekšējās kontroles funkciju, kas minēta 47. panta 3. punkta c) apakšpunktā:

a) uzdevumu un kvalifikāciju aprakstu personām, kas ir atbildīgas par atbilstības un iekšējās kontroles funkciju, un visam pārējam personālam, kurš ir iesaistīts atbilstības novērtējumos, tostarp aprakstu par līdzekļiem, ar ko nodrošināt atbilstības un iekšējās kontroles funkcijas neatkarību no pārējām uzņēmējdarbības vienībām;

b) atbilstības un iekšējās kontroles funkcijas politiku un procedūras, tostarp aprakstu par vadības struktūras un augstākās vadības atbilstības funkciju;

c) ja pieejams, visjaunāko iekšējo ziņojumu, ko sagatavojušas personas, kuras ir atbildīgas par atbilstību un iekšējās kontroles funkciju, vai cits personāls, kas ir iesaistīts pieteikuma iesniedzēja CVD atbilstības novērtējumos.

13. pants

Augstākā vadība, vadības struktūra un akcionāri

1. Pieteikumā atļaujas saņemšanai par katru pieteikuma iesniedzēja CVD augstākās vadības un vadības struktūras locekli iekļauj šādu informāciju, lai kompetentā iestāde varētu novērtēt pieteikuma iesniedzēja CVD atbilstību Regulas (ES) Nr. 909/2014 27. panta 1. un 4. punktam:

a) curriculum vitae kopiju, kurā izklāstīta katra locekļa pieredze un zināšanas;

b) sīku informāciju atbilstoša oficiāla sertifikāta, ja tāds ir pieejams attiecīgajā dalībvalstī, formā par kriminālu un administratīvu sodu, kas loceklim uzlikts saistībā ar finanšu vai datu pakalpojumu sniegšanu vai saistībā ar krāpšanu vai līdzekļu piesavināšanos;

c) pašdeklarāciju par labu reputāciju saistībā ar finanšu vai datu pakalpojumu sniegšanu, kurā visi augstākās vadības un vadības struktūras locekļi norāda, vai: i) tie ir bijuši notiesāti par kādu noziedzīgu nodarījumu vai administratīvu pārkāpumu saistībā ar finanšu vai datu pakalpojumu sniegšanu vai saistībā ar krāpšanu vai līdzekļu piesavināšanos; ii) attiecībā uz tiem ir pieņemts nelabvēlīgs lēmums jebkādā regulatīvas iestādes, valsts varas iestādes vai valsts aģentūras uzsāktā disciplinārlietas procedūrā, vai pret tiem ir ierosināta šāda procedūra, kas nav pabeigta; iii) attiecībā uz tiem ir pieņemts nelabvēlīgs tiesas konstatējums civillietas tiesvedībā saistībā ar finanšu vai datu pakalpojumu sniegšanu vai krāpšanu uzņēmējdarbības pārvaldībā; iv) tie ir bijuši vadības struktūras vai augstākās vadības locekļi uzņēmumā, kura reģistrāciju vai atļauju ir anulējusi regulatīvā iestāde, kamēr tie ir bijuši saistīti ar uzņēmumu, vismaz vienu gadu pirms atļaujas vai reģistrācijas anulēšanas datuma; v) tiem tikušas atteiktas tiesības veikt jebkāda veida darbības, kam nepieciešama regulatīvās iestādes apstiprināta reģistrācija vai atļauja; vi) tie ir bijuši vadības struktūras un augstākās vadības locekļi uzņēmumā, pret kuru ir sākta maksātnespējas procedūra, vismaz vienu gadu pirms procedūras sākšanas; vii) tie ir bijuši vadības struktūras vai augstākās vadības locekļi uzņēmumā, kuram sankcijas piemērojusi regulatīvā iestāde, kamēr tie ir bijuši saistīti ar uzņēmumu, vismaz vienu gadu pirms šādas sankcijas noteikšanas datuma; viii) valsts pārvaldes iestāde, regulatīvā iestāde vai profesionāla struktūra tiem ir uzlikusi citu sodu, apturējusi to darbību, tos atstādinājusi no amata vai tiem piemērojusi kādu citu sankciju saistībā ar finanšu vai datu pakalpojumu sniegšanu; ix) tie ir tikuši atstādināti no direktora amata vai jebkura vadītāja amata, atlaisti no algota darbinieka amata vai cita amata uzņēmumā amatpārkāpumu un nelikumību rezultātā.

Šā c) apakšpunkta i) punkta nolūkos pašdeklarācija nav nepieciešama, ja ir iesniegts oficiāls sertifikāts saskaņā ar šā punkta b) apakšpunktu.

2. Pieteikumā atļaujas saņemšanai iekļauj šādu informāciju par pieteikuma iesniedzēja CVD vadības struktūru:

a) atbilstības pierādījumus saskaņā ar Regulas (ES) Nr. 909/2014 27. panta 2. punktu;

b) aprakstu par vadības struktūras locekļu lomu un atbildību;

c) mērķi attiecībā uz nepietiekami pārstāvētā dzimuma pārstāvību vadības struktūrā, attiecīgo politiku minētā mērķa sasniegšanai un pieteikuma iesniedzēja CVD izmantoto metodi šā mērķa, politikas un tās īstenošanas publiskošanai.

3. Pieteikumā atļaujas saņemšanai iekļauj šādu informāciju par pieteikuma iesniedzēja CVD īpašumtiesību struktūru un akcionāriem:

a) 4. panta 2. punkta i) apakšpunktā minētā pieteikuma iesniedzēja CVD īpašumtiesību struktūras aprakstu, tostarp aprakstu par jebkuras vienības, kas var kontrolēt pieteikuma iesniedzēja CVD darbību, identitāti un interešu apjomu;

b) akcionāru un personu, kuras tieši vai netieši var kontrolēt pieteikuma iesniedzēja CVD pārvaldību, sarakstu.

14. pants

Interešu konfliktu pārvaldība

1. Pieteikumā atļaujas saņemšanai iekļauj šādu informāciju par politiku un procedūrām, kas noteiktas, lai identificētu un pārvaldītu pieteikuma iesniedzēja CVD potenciālos interešu konfliktus saskaņā ar 50. pantu:

a) aprakstu par politiku un procedūrām attiecībā uz potenciālo interešu konfliktu identifikāciju, pārvaldību un informācijas atklāšanu kompetentajām iestādēm un par procedūru, ko izmanto, lai nodrošinātu to, ka pieteikuma iesniedzēja CVD darbinieki ir informēti par minēto politiku un procedūrām;

b) aprakstu par kontrolēm un pasākumiem, kas ieviesti, lai nodrošinātu, ka tiek ievērotas a) apakšpunktā minētās prasības par interešu konfliktu pārvaldību;

c) šādu elementu aprakstu: i) vadošo darbinieku pienākumus un atbildību, jo īpaši gadījumos, kad tiem ir atbildība arī citās vienībās; ii) vienošanās, lai nodrošinātu to, ka personas, kam ir pastāvīgs interešu konflikts, tiek izslēgtas no lēmumu pieņemšanas procesa un no visas attiecīgās informācijas, kas saistīta ar pastāvīgo interešu konfliktu, saņemšanas; iii) atjauninātu reģistru par interešu konfliktu piemērošanas laikā un aprakstu par to, kā šie interešu konflikti tiek pārvaldīti.

2. Ja pieteikuma iesniedzējs CVD ir daļa no grupas, 1. punkta c) apakšpunkta iii) punktā minētajā reģistrā ietver aprakstu par interešu konfliktiem, kas izriet no citiem grupas uzņēmumiem, attiecībā uz visiem pakalpojumiem, ko sniedz pieteikuma iesniedzējs CVD, un pasākumiem, kas ieviesti, lai pārvaldītu šos interešu konfliktus.

15. pants

Konfidencialitāte

1. Pieteikumā atļaujas saņemšanai iekļauj pieteikuma iesniedzēja CVD politiku un procedūras, kas ieviestas, lai nepieļautu konfidenciālas informācijas neatļautu izmantošanu vai izpaušanu. Konfidenciālā informācija ietver šādu informāciju:

a) informācija, kas attiecas uz pieteikuma iesniedzēja CVD pakalpojumu dalībniekiem, klientiem, emitentiem vai citiem lietotājiem;

b) cita informācija, ko pieteikuma iesniedzējs CVD tur tādēļ, ka tā uzņēmējdarbību nedrīkst izmantot komerciālos nolūkos.

2. Pieteikumā atļaujas saņemšanai iekļauj šādu informāciju par darbinieku piekļuvi pieteikuma iesniedzēja CVD turētajai informācijai:

a) iekšējās procedūras attiecībā uz atļauju piekļūt informācijai, kas nodrošina drošu piekļuvi datiem;

b) apraksts par visiem datu izmantošanas ierobežojumiem konfidencialitātes nolūkos.

16. pants

Lietotāju komiteja

Pieteikumā atļaujas saņemšanai attiecībā uz katru komiteju iekļauj šādu informāciju:

a) lietotāju komitejas mandātu;

b) lietotāju komitejas pārvaldības kārtību;

c) lietotāju komitejas darbības procedūras;

d) pieņemšanas kritērijus un vēlēšanu mehānismu lietotāju komitejas locekļiem;

e) sarakstu ar lietotāju komitejas ierosinātajiem locekļiem un norādi par viņu pārstāvētajām interesēm.

17. pants

Uzskaite

1. Pieteikumā atļaujas saņemšanai ietver aprakstu par pieteikuma iesniedzēja CVD uzskaites sistēmām, politiku un procedūrām, kas izveidotas un uzturētas saskaņā ar šīs regulas VIII nodaļu.

2. Ja pieteikuma iesniedzējs CVD iesniedz pieteikumu atļaujas saņemšanai pirms dienas, no kuras sāk piemērot 54. pantu, pieteikumā atļaujas saņemšanai iekļauj šādu informāciju:

a) analīzi par to, cik lielā mērā pieteikuma iesniedzēja CVD pašreizējā uzskaites sistēma, politika un procedūras atbilst 54. pantā izklāstītajām prasībām;

b) īstenošanas plānu, kurā sīki izklāstīts, kā pieteikuma iesniedzējs CVD atbildīs 54. pantā minētajām prasībām līdz dienai, kad tas stājas spēkā.

4. IEDAĻA

Darījumu veikšanas noteikumi

18. pants

Uzdevumi un mērķi

Pieteikums atļaujas saņemšanai ietver aprakstu par pieteikuma iesniedzēja CVD uzdevumiem un mērķiem, kas minēti Regulas (ES) Nr. 909/2014 32. panta 1. punktā.

19. pants

Sūdzību izskatīšana

Pieteikumā atļaujas saņemšanai iekļauj pieteikuma iesniedzēja izveidotās CVD procedūras sūdzību izskatīšanai.

20. pants

Dalības prasības

Pieteikumā atļaujas saņemšanai ietver visu nepieciešamo informāciju par dalību vērtspapīru norēķinu sistēmās, ko pieteikuma iesniedzējs CVD uztur saskaņā ar Regulas (ES) Nr. 909/2014 33. pantu un šīs regulas 88.–90. pantu. Šajā informācijā ietver:

a) dalības kritērijus, kas nodrošina godīgu un atklātu piekļuvi visām juridiskajām personām, kuras plāno kļūt par dalībniecēm vērtspapīru norēķinu sistēmās, ko uztur pieteikuma iesniedzējs CVD;

b) disciplināro pasākumu piemērošanas procedūras pret pašreizējiem dalībniekiem, kas neatbilst dalības kritērijiem.

21. pants

Pārredzamība

1. Pieteikums atļaujas saņemšanai ietver dokumentus un informāciju par pieteikuma iesniedzēja CVD cenu politiku saistībā ar pakalpojumiem, kas minēti Regulas (ES) Nr. 909/2014 34. pantā. Minētajā informācijā jo īpaši ietver cenas un maksas par katru pieteikuma iesniedzēja CVD sniegto pamatpakalpojumu, un visas atlaides un rabatus, kā arī samazinājumu nosacījumus.

2. Pieteikuma iesniedzējs CVD iesniedz kompetentajai iestādei aprakstu par metodēm, kas izmantotas, lai atklātu informāciju saskaņā ar Regulas (ES) Nr. 909/2014 34. panta 1., 2., 4. un 5. punktu.

3. Pieteikums atļaujas saņemšanai ietver informāciju, kas ļauj kompetentajai iestādei novērtēt, kādā veidā pieteikuma iesniedzējs CVD plāno izpildīt prasību atsevišķi uzskaitīt izdevumus un ieņēmumus saskaņā ar Regulas (ES) Nr. 909/2014 34. panta 6. un 7. punktu.

22. pants

Saziņas procedūras ar dalībniekiem un citām tirgus infrastruktūrām

Pieteikumā atļaujas saņemšanai iekļauj attiecīgu informāciju par pieteikuma iesniedzēja CVD saziņas procedūrās ar dalībniekiem un citām tirgus infrastruktūrām izmantotajām starptautiskas atklātas saziņas procedūrām un standartiem ziņojumapmaiņas un atsauces datu jomā.

5. IEDAĻA

Prasības attiecībā uz CVD sniegtajiem pakalpojumiem

23. pants

Grāmatojuma forma

Pieteikumā atļaujas saņemšanai iekļauj informāciju par procesiem, kas attiecas uz grāmatojuma ierakstiem, kuri nodrošina pieteikuma iesniedzēja CVD atbilstību saskaņā ar Regulas (ES) Nr. 909/2014 3. pantu.

24. pants

Plānotie norēķinu datumi un pasākumi norēķinu neizpildes novēršanai un risināšanai

1. Pieteikumā atļaujas saņemšanai iekļauj šādu informāciju par pieteikuma iesniedzēju CVD:

a) procedūras un pasākumi norēķinu neizpildes novēršanai saskaņā ar Regulas (ES) Nr. 909/2014 6. pantu;

b) pasākumi norēķinu neizpildes risināšanai saskaņā ar Regulas (ES) Nr. 909/2014 7. pantu.

2. Ja pieteikuma iesniedzējs CVD iesniedz pieteikumu atļaujas saņemšanai pirms Regulas (ES) Nr. 909/2014 6. un 7. pants ir piemērojams saskaņā ar minētās regulas 76. panta 4. un 5. punktu, pieteikumā atļaujas saņemšanai iekļauj īstenošanas plānu, kurā sīki izklāstīts, kā pieteikuma iesniedzējs CVD atbildīs Regulas (ES) Nr. 909/2014 6. un 7. panta prasībām.

Regulas (ES) Nr. 909/2014 69. panta 1. punktā minētās iestādes šā panta pirmajā daļā minētajā īstenošanas plānā iekļauj analīzi par to, kādā mērā to spēkā esošie noteikumi, procedūras, mehānismi un pasākumi atbilst Regulas (ES) Nr. 909/2014 6. un 7. panta prasībām.

25. pants

Emisijas integritāte

Pieteikums atļaujas saņemšanai ietver informāciju par pieteikuma iesniedzēja CVD noteikumiem un procedūrām attiecībā uz Regulas (ES) Nr. 909/2014 37. pantā un šīs regulas IX nodaļā minētās vērtspapīru emisijas integritātes nodrošināšanu.

26. pants

Dalībnieku un viņu klientu vērtspapīru aizsardzība

Pieteikumā atļaujas saņemšanai iekļauj šādu informāciju par pasākumiem, kas ieviesti nolūkā aizsargāt pieteikuma iesniedzēja CVD dalībnieku un to klientu vērtspapīrus saskaņā ar Regulas (ES) Nr. 909/2014 38. pantu:

a) noteikumi un procedūras, ar ko samazināt un pārvaldīt ar vērtspapīru glabāšanu saistītos riskus;

b) detalizēts apraksts par dažādajiem nošķīruma līmeņiem, ko piedāvā pieprasījuma iesniedzējs CVD, apraksts par izmaksām, kas saistītas ar katru līmeni, komerciālie nosacījumi, par kuriem tos piedāvā, to galvenās juridiskās sekas un piemērojamie tiesību akti maksātnespējas jomā;

c) noteikumi un procedūras, lai iegūtu Regulas (ES) Nr. 909/2014 38. panta 7. punktā minēto piekrišanu.

27. pants

Norēķinu galīgums

Pieteikums atļaujas saņemšanai ietver informāciju par norēķina galīguma noteikumiem, ko saskaņā ar Regulas (ES) Nr. 909/2014 39. pantu ieviesis pieteikuma iesniedzējs CVD.

28. pants

Norēķini naudā

1. Pieteikumā atļaujas saņemšanai iekļauj procedūras attiecībā uz naudas maksājumu norēķiniem par katru vērtspapīru norēķinu sistēmu, ko pieteikuma iesniedzējs CVD uztur saskaņā ar Regulas (ES) Nr. 909/2014 40. pantu.

2. Pieteikuma iesniedzējs CVD sniedz informāciju par to, vai naudas maksājumu norēķins tiek veikts saskaņā ar Regulas (ES) Nr. 909/2014 40. panta 1. vai 2. punktu.

Ja naudas maksājumu norēķinu ir paredzēts veikt saskaņā ar Regulas (ES) Nr. 909/2014 40. panta 2. punktu, pieteikuma iesniedzējs CVD paskaidro, kāpēc norēķins saskaņā ar Regulas (ES) Nr. 909/2014 40. panta 1. punktu nav praktisks un pieejams.

29. pants

Noteikumi un procedūras dalībnieka saistību neizpildes gadījumā

Pieteikumā atļaujas saņemšanai iekļauj noteikumus un procedūras, ko pieteikuma iesniedzējs CVD ieviesis dalībnieka saistību neizpildes pārvaldībai.

30. pants

Dalībnieku un klientu aktīvu pārvešana atļaujas anulēšanas gadījumā

Pieteikumā atļaujas saņemšanai iekļauj informāciju par procedūrām, ko pieteikuma iesniedzējs CVD ieviesis, lai nodrošinātu klientu un dalībnieku aktīvu savlaicīgu un atbilstīgu norēķinu vai pārvešanu uz citu CVD gadījumā, ja atļauja tiek anulēta.

6. IEDAĻA

Prudenciālās prasības

31. pants

Juridiskie riski

1. Pieteikums atļaujas saņemšanai ietver visu vajadzīgo informāciju, lai kompetentā iestāde varētu pārliecināties, ka pieteikuma iesniedzēja CVD noteikumi, procedūras un līgumi ir skaidri, saprotami un izpildāmi visās attiecīgajās jurisdikcijās saskaņā ar Regulas (ES) Nr. 909/2014 43. panta 1. un 2. punktu.

2. Ja pieteikuma iesniedzējs CVD plāno veikt uzņēmējdarbību dažādās jurisdikcijās, tas sniedz kompetentajai iestādei informāciju par pasākumiem, kas ieviesti, lai identificētu un mazinātu riskus, kuri rodas no iespējamām tiesību normu kolīzijām dažādās jurisdikcijās saskaņā ar Regulas (ES) Nr. 909/2014 43. panta 3. punktu. Minētā informācija ietver juridisku novērtējumu, uz ko šie pasākumi ir balstīti.

32. pants

Vispārēji uzņēmējdarbības riski

1. Pieteikuma iesniedzējs CVD iesniedz kompetentajai iestādei aprakstu par riska pārvaldības un kontroles sistēmām, kā arī par IT instrumentiem, ko pieteikuma iesniedzējs CVD ieviesis, lai pārvaldītu uzņēmējdarbības riskus saskaņā ar Regulas (ES) Nr. 909/2014 44. pantu.

2. Ja pieteikuma iesniedzējs CVD no trešās personas ir ieguvis riska reitingu, tas to iesniedz kompetentajai iestādei, tostarp visu attiecīgo informāciju, kas pamato minēto riska reitingu.

33. pants

Operacionālie riski

1. Pieteikums atļaujas saņemšanai ietver informāciju, kas apliecina, ka pieteikuma iesniedzējs CVD atbilst noteikumiem par operacionālo risku pārvaldību saskaņā ar Regulas (ES) Nr. 909/2014 45. pantu un šīs regulas X nodaļu.

2. Pieteikumā atļaujas saņemšanai iekļauj arī šādu informāciju par šīs regulas 4. panta 2. punkta p) apakšpunktā minēto pakalpojumu sarakstu:

a) ārpakalpojumu līgumu kopija;

b) metodes, ko izmanto, lai uzraudzītu ārpakalpojumā nodoto pakalpojumu un darbību līmeni.

34. pants

Ieguldījumu politika

Pieteikumā par atļaujas saņemšanu iekļauj pierādījumus, kas liecina, ka:

a) pieteikuma iesniedzējs CVD tur savus finanšu aktīvus saskaņā ar Regulas (ES) Nr. 909/2014 46. panta 1., 2. un 5. punktu un šīs regulas XI nodaļu;

b) pieteikuma iesniedzējs CVD atbilst Regulas (ES) Nr. 909/2014 46. panta 3. punktam un šīs regulas XI nodaļai.

35. pants

Kapitāla prasības

Pieteikumā atļaujas saņemšanai par kapitāla prasībām iekļauj šādu informāciju:

a) informācija, kas liecina, ka pieteikuma iesniedzēja CVD kapitāls, tostarp nesadalītā peļņa un rezerves, atbilst Regulas (ES) Nr. 909/2014 47. panta prasībām;

b) Regulas (ES) Nr. 909/2014 47. panta 2. punktā minētais plāns un tā atjauninājumi, un pierādījumi par to, ka pieteikuma iesniedzēja CVD vadības struktūra vai attiecīgā vadības struktūras komiteja ir apstiprinājusi minēto plānu.

7. IEDAĻA

36. pants

CVD saiknes

Ja pieteikuma iesniedzējam CVD ir izveidotas CVD saiknes vai tas plāno tās izveidot, pieteikumā atļaujas saņemšanai ietver šādu informāciju:

a) CVD saikņu aprakstu kopā ar novērtējumu par iespējamiem riska avotiem, kas izriet no pieteikuma iesniedzēja CVD saiknes līguma;

b) paredzamo vai faktisko norēķinu apjomu un CVD saikņu ietvaros veikto norēķinu vērtības;

c) procedūras, lai identificētu, novērtētu, uzraudzītu un pārvaldītu visus iespējamos tāda riska avotus attiecībā uz pieteikuma iesniedzēju CVD un tā dalībniekiem, ko rada saiknes līgums, un attiecīgos pasākumus, kas ieviesti to mazināšanai;

d) novērtējumu par maksātnespējas tiesību aktu piemērojamību CVD saiknes darbībai un to ietekmi uz pieteikuma iesniedzēju CVD;

e) citu būtisku informāciju, ko kompetentā iestāde pieprasījusi, lai novērtētu CVD saikņu atbilstību prasībām, kuras noteiktas Regulas (ES) Nr. 909/2014 48. pantā un šīs regulas XII nodaļā.

8. IEDAĻA

Piekļuve CVD

37. pants

Piekļuves noteikumi

Pieteikums atļaujas saņemšanai ietver aprakstu par procedūrām, ko piemēro šādiem piekļuves pieteikumiem:

a) pieteikumiem no juridiskām personām, kas plāno kļūt par dalībniekiem saskaņā ar Regulas (ES) Nr. 909/2014 33. pantu un šīs regulas XIII nodaļu;

b) pieteikumus no emitentiem saskaņā ar Regulas (ES) Nr. 909/2014 49. pantu un šīs regulas XIII nodaļu;

c) pieteikumus no citiem CVD saskaņā ar Regulas (ES) Nr. 909/2014 52. pantu un šīs regulas XIII nodaļu;

d) pieteikumus no tirgus infrastruktūrām saskaņā ar Regulas (ES) Nr. 909/2014 53. pantu un šīs regulas XIII nodaļu.

9. IEDAĻA

Papildu informācija

38. pants

Papildu informācijas pieprasījums

Kompetentā iestāde no pieteikuma iesniedzēja CVD var pieprasīt jebkādu papildu informāciju, kas nepieciešama, lai novērtētu, vai atļaujas piešķiršanas brīdī pieteikuma iesniedzējs CVD atbilst Regulas (ES) Nr. 909/2014 prasībām.

IV NODAĻA

CVD DALĪBA KONKRĒTĀS VIENĪBĀS

(Regulas (ES) Nr. 909/2014 18. panta 3. punkts)

39. pants

CVD dalības kritēriji

Piešķirot apstiprinājumu CVD dalībai juridiskā personā, kas nesniedz Regulas (ES) Nr. 909/2014 pielikuma A un B iedaļā minētos pakalpojumus, kompetentā iestāde ņem vērā šādus kritērijus:

a) to finanšu saistību apmērs, ko CVD uzņēmies šādas dalības rezultātā;

b) vai CVD ir pietiekami finanšu resursi, kas atbilst Regulas (ES) Nr. 909/2014 46. pantā minētajiem kritērijiem, lai segtu riskus, kuri izriet no: i) garantijām, ko CVD sniedz minētajai juridiskajai personai; ii) jebkādām iespējamajām saistībām, ko CVD uzņēmies minētās juridiskās personas labā; iii) jebkādiem minētās juridiskās personas zaudējumu dalīšanas nolīgumiem vai atgūšanas mehānismiem;

c) vai juridiskā persona, kurā CVD ir dalība, sniedz pakalpojumus, kuri papildina CVD sniegtos pamatpakalpojumus, kā minēts Regulas (ES) Nr. 909/2014 18. panta 4. punktā, piemēram, kā: i) centrālais darījumu partneris (CCP), kuram izsniegta atļauja vai kurš atzīts saskaņā saskaņā ar Regulu (ES) Nr. 648/2012; vai ii) tirdzniecības vieta saskaņā ar definīciju Regulas (ES) Nr. 909/2014 2. panta 1. punkta 42. apakšpunktā;

d) vai CVD dalības rezultātā CVD kontrolē juridisko personu, kā definēts Regulas (ES) Nr. 909/2014 2. panta 1. punkta 21. apakšpunktā;

e) CVD veiktā analīze par riskiem, kas izriet no šādas dalības, tostarp iekšējā vai ārējā revidenta apstiprināta analīze, kurā pierādīts, ka visi no dalības izrietošie riski ir pienācīgi pārvaldīti. Kompetentās iestādes ņem vērā jo īpaši šādus CVD veiktās analīzes aspektus: i) dalības stratēģisko pamatojumu, kurā ņemtas vērā CVD lietotāju, tostarp emitentu, dalībnieku un to klientu, intereses; ii) finanšu riskus un saistības, kas izriet no CVD dalības.

V NODAĻA

PĀRSKATĪŠANA UN IZVĒRTĒŠANA

(Regulas (ES) Nr. 909/2014 22. pants)

40. pants

Informācija, kas jāiesniedz kompetentajai iestādei

1. Šajā nodaļā “pārskata periods”, kā definēts 1. panta a) punktā, ietver periodu starp pirmo atļauju, kas CVD piešķirta saskaņā ar Regulas (ES) Nr. 909/2014 17. panta 1. punktu, un pirmo pārskatīšanu un izvērtējumu, kas minēts šīs regulas 22. panta 1. punktā.

2. Attiecībā uz pārskatīšanu un izvērtēšanu, kas minēta Regulas (ES) Nr. 909/2014 22. panta 1. punktā, CVD sniedz kompetentajai iestādei šādu informāciju:

a) informāciju, kas minēta 41. un 42. pantā;

b) ziņojumu par CVD darbībām un būtiskām izmaiņām, kas minētas Regulas (ES) Nr. 909/2014 16. panta 4. punktā un kas izdarītas pārskatīšanas periodā, un visus saistītos dokumentus;

c) visu papildu informāciju, ko pieprasījusi kompetentā iestāde un kas ir vajadzīga, lai novērtētu CVD un tā darbību atbilstību Regulai (ES) Nr. 909/2014 pārskata periodā.

3. Ziņojums, kas minēts 2. punkta b) apakšpunktā, ietver CVD paziņojumu par vispārēju atbilstību Regulas (ES) Nr. 909/2014 noteikumiem pārskata periodā.

41. pants

Periodiska informācija, kas ir būtiska pārskatīšanai

Par katru pārskata periodu CVD sniedz kompetentajai iestādei šādu informāciju:

a) jaunāko revidēto CVD finanšu pārskatu, tostarp grupas līmenī konsolidēto finanšu pārskatu, pilnu kopumu;

b) jaunāko CVD starpperioda finanšu pārskatu kopsavilkuma versiju;

c) vadības struktūras lēmumus pēc lietotāju komitejas ieteikuma, kā arī jebkādus lēmumus, kuros vadības struktūra ir nolēmusi neievērot lietotāju komitejas ieteikumu;

d) informāciju par notiekošu civillietu, administratīvo lietu vai jebkādu citu tiesas vai ārpustiesas procedūru, kurā iesaistīts CVD, jo īpaši saistībā ar nodokļu un maksātnespējas jautājumiem vai jautājumiem, kas CVD var radīt finansiālas vai reputācijas izmaksas;

e) informāciju par notiekošu civillietu, administratīvo lietu vai jebkādu citu tiesas vai ārpustiesas procedūru, kurā iesaistīts vadības struktūras loceklis vai augstākās vadības loceklis un kurai var būt negatīva ietekme uz CVD;

f) jebkādu galīgo lēmumu, kas izriet no d) un e) punktā minētajām procedūrām;

g) uzņēmējdarbības nepārtrauktības stresa testu vai līdzīgu pārskata periodā veiktu pasākumu rezultātu kopiju;

h) ziņojumu par darbības incidentiem, kas atgadījušies pārskata periodā un ietekmējuši jebkādu pamatpakalpojumu netraucētu sniegšanu, par visiem pasākumiem, kuri veikti to risināšanai, kā arī par to rezultātiem;

i) ziņojumu par vērtspapīru norēķinu sistēmas darbības rezultātiem, tostarp novērtējumu par sistēmas pieejamību pārskata periodā, kas novērtēta katru dienu kā procentuālā daļa no laika, kurā sistēma darbojas un funkcionē saskaņā ar nolīgtajiem parametriem;

j) kopsavilkumu par CVD veiktu manuālo iejaukšanos veidiem;

k) informāciju par CVD svarīgo darbību identifikāciju, jebkādas būtiskas izmaiņas tā atveseļošanas plānā, CVD stresa scenāriju rezultātus, atveseļošanas izraisītājus un instrumentus;

l) informāciju par oficiālām sūdzībām, ko CVD saņēmis pārskata periodā, tostarp informāciju par šādiem elementiem: i) sūdzības būtība; ii) tas, kā sūdzība tika izskatīta, tostarp sūdzības rezultāts; iii) datums, kurā beigusies sūdzības apstrāde;

m) informāciju par gadījumiem, kad CVD liedzis visiem esošajiem vai potenciālajiem dalībniekiem, emitentam, citam CVD vai citai tirgus infrastruktūrai piekļuvi saviem pakalpojumiem saskaņā ar Regulas (ES) Nr. 909/2014 33. panta 3. punktu, 49. panta 3. punktu, 52. panta 2. punktu un 53. panta 3. punktu;

n) ziņojumu par izmaiņām, kas ietekmē CVD saiknes un ko konstatējis CVD, tostarp izmaiņas minēto CVD saikņu norēķinā izmantotajos mehānismos un procedūrās;

o) informāciju par visiem identificētajiem interešu konflikta gadījumiem, kas notikuši pārskata periodā, tostarp apraksts par to, kā tie tika pārvaldīti;

p) informāciju par iekšējo kontroli un revīziju, ko CVD veicis pārskata periodā;

q) informāciju par konstatēto Regulas (ES) Nr. 909/2014 pārkāpumu, iekļaujot tos pārkāpumus, kas konstatēti, izmantojot Regulas (ES) Nr. 909/2014 26. panta 5. punktā minēto ziņošanas kanālu;

r) sīku informāciju par disciplinārsodu, kas uzlikts CVD, tostarp par gadījumiem, kad dalībnieku dalība ir apturēta saskaņā ar Regulas (ES) Nr. 909/2014 7. panta 9. punktu, norādot apturēšanas periodu un iemeslu;

s) vispārējo CVD uzņēmējdarbības stratēģiju, kas aptver vismaz trīs gadus pēc pēdējās pārskatīšanas un izvērtēšanas, un tādu sīki izstrādātu uzņēmējdarbības plānu par CVD sniegtajiem pakalpojumiem, kurš aptver vismaz vienu gadu pēc pēdējās pārskatīšanas un izvērtēšanas.

42. pants

Statistikas dati, kas jāsniedz par katru pārskatīšanu un izvērtēšanu

1. Par katru pārskata periodu CVD sniedz kompetentajai iestādei šādus statistikas datus:

a) katras CVD pārvaldītās vērtspapīru norēķinu sistēmas dalībnieku sarakstu, precizējot to reģistrācijas valsti;

b) sarakstu ar emitentiem un sarakstu ar vērtspapīru emisijām, kas vērtspapīru kontos uzskaitītas centralizēti un uzturētas necentralizēti katrā CVD pārvaldītā vērtspapīru norēķinu sistēmā, precizējot emitentu reģistrācijas valsti un to emitentu identifikāciju, kuriem CVD sniedz Regulas (ES) Nr. 909/2014 pielikuma A iedaļas 1. un 2. punktā minētos pakalpojumus;

c) kopējo tirgus vērtību un nominālvērtību vērtspapīriem, kas vērtspapīru kontos uzskaitīti centralizēti un uzturēti necentralizēti katrā CVD pārvaldītā vērtspapīru norēķinu sistēmā;

d) vērtspapīru, kas minēti c) punktā, nominālvērtību un tirgus vērtību nosaka šādi: i) atkarībā no katra šādu finanšu instrumentu veida: — pārvedami vērtspapīri, kas minēti Direktīvas 2014/65/ES 4. panta 1. punkta 44. apakšpunkta a) punktā, — valsts parāds, kas minēts Direktīvas 2014/65/ES 4. panta 1. punkta 61. apakšpunktā, — pārvedami vērtspapīri, kas minēti Direktīvas 2014/65/ES 4. panta 1. punkta 44. apakšpunkta b) punktā, izņemot valsts parādu, kurš minēts Direktīvas 2014/65/ES 4. panta 1. punkta 61. apakšpunktā, — pārvedami vērtspapīri, kas minēti Direktīvas 2014/65/ES 4. panta 1. punkta 44. apakšpunkta c) punktā, — biržā tirgoti fondi, kas definēti Direktīvas 2014/65/ES 4. panta 1. punkta 46. apakšpunktā (BTF), — kolektīvo ieguldījumu uzņēmumu ieguldījumu apliecības, izņemot biržā tirgotus fondus, — naudas tirgus instrumenti, izņemot valsts parādu, kas minēts Direktīvas 2014/65/ES 4. panta 1. punkta 61. apakšpunktā, — emisiju kvotas, — citi finanšu instrumenti; ii) atkarībā no dalībnieka dibināšanas valsts; iii) atkarībā no emitenta dibināšanas valsts;

e) vērtspapīru, kas sākotnēji uzskaitīti katrā CVD uzturētajā vērtspapīru norēķinu sistēmā, nominālvērtību un tirgus vērtību;

f) vērtspapīru, kas minēti e) punktā, nominālvērtību un tirgus vērtību nosaka šādi: i) atkarībā no d) punkta i) apakšpunktā minētā finanšu instrumentu veida; ii) atkarībā no dalībnieka dibināšanas valsts; iii) atkarībā no emitenta dibināšanas valsts;

g) kopējo skaitu un vērtību norēķina instrukcijām pret samaksu un kopējo skaitu un vērtību norēķina instrukcijām bez samaksas (FOP), ar kurām norēķins noticis katrā CVD uzturētajā vērtspapīru norēķinu sistēmā;

h) kopējo skaitu un vērtību norēķina instrukcijām, kas iedalītas kategorijās šādi: i) atkarībā no d) punkta i) apakšpunktā minētā finanšu instrumentu veida; ii) atkarībā no dalībnieka dibināšanas valsts; iii) atkarībā no emitenta dibināšanas valsts; iv) atkarībā no norēķina valūtas; v) atkarībā no norēķina instrukcijām – šādi: — tādas norēķinu instrukcijas bez samaksas (FOP), ko veido piegādes bez samaksas (DFP) un saņemšanas bez samaksas (RFP) norēķinu instrukcijas, — piegādes pret samaksu (DVP) un saņemšanas pret samaksu (RVP) norēķinu instrukcijas, — piegādes ar samaksu (DWP) un saņemšanas ar samaksu (RWP) norēķinu instrukcijas, — maksājuma bez piegādes (PFOD) norēķinu instrukcijas; vi) attiecībā uz norēķinu instrukcijām pret samaksu – atkarībā no tā, vai naudas norēķina posms [daļa] notiek saskaņā ar Regulas (ES) Nr. 909/2014 40. panta 1. punktu vai saskaņā ar Regulas (ES) Nr. 909/2014 40. panta 2. punktu;

i) iepirkšanas darījumu, kas minēti Regulas (ES) Nr. 909/2014 7. panta 3. punktā, skaitu un vērtību;

j) sodu, kas minēti Regulas (ES) Nr. 909/2014 7. panta 2. punktā, skaitu un apjomu;

k) kopējo vērtību vērtspapīru aizņēmumu un aizdevumu darījumiem, ko CVD, kas darbojas kā pārstāvis vai kā galvenais uzņēmums, apstrādājis attiecībā uz katru d) apakšpunkta i) punktā minēto finanšu instrumentu veidu;

l) kopējo vērtību norēķinu instrukcijām, kuru norēķins veikts ar katru CVD saikni, norādot to, vai CVD ir pieprasījuma iesniedzējs CVD, vai arī pieprasījuma saņēmējs CVD;

m) CVD saņemto vai sniegto garantiju un saistību vērtību saistībā ar vērtspapīru aizņēmumu un aizdevumu operācijām;

n) vērtību finansēšanas darbībām, kuras ietver ārvalstu valūtas maiņu un pārvedamus vērtspapīrus, kas saistīti ar dalībnieku garo pozīciju atlikumu pārvaldību, iekļaujot tādu iestāžu kategorijas, kuru garo pozīciju atlikumu pārvalda CVD;

o) tādu izlīguma procesu skaitu, kas atklāj vērtspapīru nepamatotu izveidi vai dzēšanu, kā minēts 65. panta 2. punktā, ja šie procesi attiecas uz vērtspapīru emisiju, ko CVD centralizēti uzskaitījis un necentralizēti uzturējis vērtspapīru kontos;

p) vidējo vērtību, mediāna vērtību un veidu laika ilgumam, kas ir bijis vajadzīgs, lai labotu konstatēto kļūdu saskaņā ar 65. panta 2. punktu.

Vērtības, kas minētas 1. punkta g), h) un l) apakšpunktā, aprēķina šādi:

a) attiecībā uz norēķinu instrukcijām pret samaksu – naudas posma [daļas] norēķina summa;

b) attiecībā uz norēķinu instrukcijām bez samaksas – finanšu instrumentu tirgus vērtība vai, ja tā nav pieejama, finanšu instrumentu nominālvērtība.

2. Tirgus vērtību, kas minēta 1. punktā, pārskata perioda pēdējā dienā aprēķina šādi:

a) attiecībā uz finanšu instrumentiem, kuri minēti Eiropas Parlamenta un Padomes Regulas (ES) Nr. 600/2014 (7) 3. panta 1. punktā un kurus atļauts tirgot tirdzniecības vietā Savienībā, – tirgus vērtība ir Regulas 4. panta 6. punkta b) apakšpunktā minētā visbūtiskākā tirgus noslēguma cena likviditātes ziņā;

b) attiecībā uz finanšu instrumentiem, kurus atļauts tirgot tirdzniecības vietā Savienībā un kuri nav minēti a) apakšpunktā, – tirgus vērtība ir noslēguma cena, kas iegūta no tirdzniecības vietas Savienībā ar vislielāko apgrozījumu;

c) attiecībā uz finanšu instrumentiem, kas nav minēti a) un b) apakšpunktā, – tirgus vērtību nosaka, pamatojoties uz cenu, kura aprēķināta, izmantojot iepriekš noteiktu metodoloģiju, kas attiecas uz kritērijiem, kuri saistīti ar tirgus datiem, piemēram, pieejamās tirgus cenas tirdzniecības vietās vai ieguldījumu brokeru sabiedrībās.

3. CVD norāda 1. punktā minētās vērtības tajā valūtā, kurā ir denominēti vērtspapīri, kurā ir veikts norēķins par vērtspapīriem vai kurā tiek pagarināts kredīts. Kompetentā iestāde var pieprasīt, lai CVD sniedz šīs vērtības CVD piederības dalībvalsts valūtā vai euro.

4. Attiecībā uz CVD veiktu statistikas ziņošanu kompetentā iestāde var noteikt datu apkopošanas algoritmus vai principus.

43. pants

Cita informācija

Dokumentos, ko CVD saskaņā ar 41. pantu sniedz kompetentajai iestādei, norāda šādu informāciju:

a) vai dokuments tiek sniegts pirmo reizi, vai arī tas ir dokuments, kas jau ir bijis iesniegts un ticis atjaunināts pārskata periodā;

b) unikālais dokumenta atsauces numurs, ko piešķīris CVD;

c) dokumenta nosaukums;

d) dokumenta nodaļa, iedaļa vai lappuse, kurā pārskata periodā izdarītas izmaiņas, un papildu paskaidrojums attiecībā uz pārskata periodā ieviestajām izmaiņām.

44. pants

Regulas (ES) Nr. 909/2014 22. panta 7. punktā minētajām iestādēm sniedzamā informācija

Attiecībā uz katru pārskata periodu kompetentā iestāde Regulas (ES) Nr. 909/2014 22. panta 7. punktā minētajām iestādēm sniedz šādu informāciju:

a) ziņojums par kompetentās iestādes veikto izvērtējumu par riskiem, kuriem CVD ir vai varētu tikt pakļauts, vai kurus tas rada vērtspapīru tirgu raitai darbībai;

b) paredzamās vai nobeiguma koriģējošās darbības vai sodi, kas CVD piemēroti pārskatīšanas un izvērtēšanas rezultātā.

Ja piemērojams, a) apakšpunktā minētajā ziņojumā iekļauj kompetentās iestādes analīzi par to, kā CVD atbilst 24. panta 2. punktā minētajām prasībām, un par attiecīgajiem CVD iesniegtajiem dokumentiem un informāciju, kas minēta 24. panta 2. punktā.

45. pants

Informācijas apmaiņa starp Regulas (ES) Nr. 909/2014 22. panta 8. punktā minētajām iestādēm

1. Veicot pārskatīšanu un izvērtēšanu, kompetentā iestāde Regulas (ES) Nr. 909/2014 22. panta 8. punktā minētajām kompetentajām iestādēm visu attiecīgo informāciju, ko CVD sniedzis saistībā ar personālu, galvenajām personām, funkcijām, pakalpojumiem vai sistēmām, kuras minētais CVD dala ar citiem CVD, ar ko tas uztur Regulas (ES) Nr. 909/2014 17. panta 6. punkta a), b) un c) apakšpunktā minētās attiecības, nosūta 10 darba dienu laikā no minētās informācijas saņemšanas.

2. Pēc pārskatīšanas un izvērtēšanas kompetentā iestāde Regulas (ES) Nr. 909/2014 22. panta 8. punktā minētajām kompetentajām iestādēm sniedz šādu informāciju:

a) ziņojums par kompetentās iestādes veikto izvērtējumu par riskiem, kuriem CVD ir vai varētu tikt pakļauts, vai kurus tas rada vērtspapīru tirgu raitai darbībai;

b) paredzamās vai nobeiguma koriģējošās darbības vai sodi, kas CVD piemēroti pārskatīšanas un izvērtēšanas rezultātā.

VI NODAĻA

TREŠĀS VALSTS CVD ATZĪŠANA

(Regulas (ES) Nr. 909/2014 25. panta 6. punkts)

46. pants

Pieteikuma saturs

1. Atzīšanas pieteikumā iekļauj informāciju, kas izklāstīta I pielikumā.

2. Atzīšanas pieteikumu:

a) sniedz pastāvīgā informācijas nesējā;

b) iesniedz gan papīra, gan elektroniskā formātā, kur elektroniskā formā izmanto viegli nolasāmus atklātā pirmkoda formātus;

c) iesniedz valodā, kuru parasti lieto starptautisko finanšu jomā, iekļaujot tajos tulkojumus, ja dokumentu oriģināli nav sagatavoti valodā, kuru parasti lieto starptautisko finanšu jomā;

d) sniedz ar unikālu atsauces numuru katram iekļautajam dokumentam.

3. Pieteikuma iesniedzējs CVD iesniedz pierādījumus, kas apliecina I pielikumā iekļauto informāciju.

VII NODAĻA

RISKA PĀRVALDĪBAS INSTRUMENTI

(Regulas (ES) Nr. 909/2014 26. panta 1. un 7. punkts)

47. pants

CVD riska pārvaldības instrumenti

1. CVD savu pārvaldības pasākumu ietvaros izveido dokumentētu politiku, procedūras un sistēmas, kas nosaka, mēra, pārvalda un ļauj veikt ziņošanu par riskiem, kam var būt pakļauts CVD, un riskiem, ko CVD rada jebkurām citām vienībām, tostarp tā dalībniekiem un klientiem, kā arī saistītajiem CVD, centrālajiem darījumu partneriem, tirdzniecības vietām, maksājumu sistēmām, norēķinu bankām, likviditātes nodrošinātājiem un ieguldītājiem.

CVD strukturē pirmajā daļā minēto politiku, procedūras un sistēmas, lai nodrošinātu, ka lietotāji un, attiecīgā gadījumā, to klienti pareizi pārvaldītu un novērstu riskus, ko tie rada CVD.

2. Šā panta 1. punkta nolūkos CVD pārvaldības mehānismi ietver šādus elementus:

a) vadības struktūras un tās riska uzraudzības komiteju sastāvs, loma, pienākumi, iecelšanas procedūras, darbības novērtējums un pārskatatbildība;

b) augstākās vadības struktūra, loma, pienākumi, iecelšanas procedūras un darbības novērtējums;

c) ziņošanas kārtība starp augstāko vadību un vadības struktūru.

Pirmajā daļā minētie pārvaldības mehānismi ir skaidri precizēti un labi dokumentēti.

3. CVD izveido un precizē šādu funkciju uzdevumus:

a) riska pārvaldības funkcija;

b) tehnoloģiju funkcija;

c) atbilstības un iekšējās kontroles funkcija;

d) iekšējās revīzijas funkcija.

Katrai funkcijai ir labi dokumentēts uzdevumu apraksts, vajadzīgās pilnvaras, resursi, pieredze un piekļuve visai attiecīgajai informācijai, lai veiktu šos uzdevumus.

Katra funkcija veic savus pienākumus/darbojas neatkarīgi no pārējām CVD funkcijām.

48. pants

Riska uzraudzības komitejas

1. CVD izveido šādas komitejas:

a) riska komiteja, kas ir atbildīga par vadības struktūras konsultēšanu par CVD vispārējo pašreizējo un nākotnes risku toleranci un stratēģiju;

b) revīzijas komiteja, kas atbildīga par vadības struktūras konsultēšanu par CVD iekšējās revīzijas funkcijas darbību, ko tā pārrauga;

c) atalgojuma komiteja, kas atbildīga par vadības struktūras konsultēšanu par CVD atalgojuma politiku, ko tā pārrauga.

2. Katru komiteju vada persona, kam ir atbilstīga pieredze attiecīgās komitejas kompetences jomā un kas ir neatkarīga no CVD vadības struktūras izpildlocekļiem.

Vairums katras komitejas locekļu nav valdes izpildlocekļi.

CVD nosaka precīzas un publiski pieejamas pilnvaras un procedūras katrai komitejai un vajadzības gadījumā nodrošina tām piekļuvi ārēja eksperta konsultācijai.

49. pants

Vadošo darbinieku pienākumi attiecībā uz riskiem

1. CVD ir pienācīgs personāls, lai izpildītu savus pienākumus. CVD nav kopīga personāla ar citām grupas vienībām, izņemot saskaņā ar rakstisku vienošanos par ārpakalpojumiem atbilstīgi Regulas (ES) Nr. 909/2014 30. pantam.

2. Vadības struktūra uzņemas vismaz šādus pienākumus:

a) nosaka labi dokumentētu politiku, procedūras un procesus, saskaņā ar ko darbojas vadības struktūra, augstākā vadība un komitejas;

b) nosaka precīzus mērķus un stratēģijas CVD;

c) efektīvi uzrauga augstāko vadību;

d) nosaka pienācīgu atalgojuma politiku;

e) nodrošina riska pārvaldības funkcijas uzraudzību un pieņem lēmumus attiecībā uz riska pārvaldību;

f) nodrošina 47. panta 3. punktā minēto funkciju neatkarību un pienācīgus resursus;

g) uzrauga ārpakalpojumu līgumus;

h) uzrauga un nodrošina atbilstību visām attiecīgajām regulatīvajām un uzraudzības prasībām;

i) atskaitās akcionāriem vai citiem īpašniekiem, darbiniekiem, lietotājiem un citām saistītajām ieinteresētajām personām;

j) apstiprina iekšējās revīzijas plānošanu un pārskatīšanu;

k) regulāri pārskata un atjaunina CVD pārvaldības pasākumus.

Ja vadības struktūra vai tās locekļi deleģē uzdevumus, tie patur atbildību par lēmumiem, kas var ietekmēt CVD pakalpojumu raitu sniegšanu.

CVD vadības struktūrai ir galīgā atbildība par CVD risku pārvaldību. Vadības struktūra definē, nosaka un dokumentē risku tolerances un riska uzņemšanās spēju atbilstošu līmeni CVD un visiem pakalpojumiem, ko sniedz CVD. Vadības struktūra un augstākā vadība nodrošina, ka CVD politika, procedūras un kontroles atbilst CVD risku tolerancei un riska uzņemšanās spējai un ka šī politika, procedūras un kontroles attiecas uz to, kā CVD nosaka, paziņo, uzrauga un pārvalda riskus.

3. Augstākajai vadībai ir vismaz šādi pienākumi:

a) nodrošināt CVD darbību atbilstību CVD mērķiem un stratēģijai, ko noteikusi vadības struktūra;

b) izstrādāt un noteikt riska pārvaldības, tehnoloģijas, atbilstības un iekšējās kontroles procedūras, kas veicina CVD mērķus;

c) veikt regulāru riska pārvaldības, tehnoloģijas, atbilstības un iekšējās kontroles procedūru pārskatīšanu un pārbaudi;

d) nodrošināt, ka pietiekami resursi tiek veltīti riska pārvaldībai, tehnoloģijai, atbilstībai, iekšējai kontrolei un iekšējai revīzijai.

4. CVD nosaka atbildības sadalījumu, kas ir skaidrs, konsekvents un labi dokumentēts. CVD ir precīza un tieša ziņošanas kārtība starp tā vadības struktūras locekļiem un augstāko vadību, lai nodrošinātu, ka augstākā vadība ir pārskatatbildīga par savu darbību. Ziņošanas kārtība riska pārvaldības funkcijai, atbilstības un iekšējās kontroles funkcijai, kā arī iekšējās revīzijas funkcijai ir precīza un nodalīta no kārtības, kas paredzēta CVD darbībām.

5. CVD ir risku direktors, kas īsteno riska pārvaldības satvaru, tostarp vadības struktūras izstrādāto politiku un procedūras.

6. CVD ir galvenais tehnoloģiju pārvaldītājs, kas īsteno tehnoloģiju satvaru, tostarp vadības struktūras izstrādāto politiku un procedūras.

7. CVD ir galvenais atbilstības nodrošināšanas inspektors, kas īsteno atbilstības un iekšējās kontroles satvaru, tostarp vadības struktūras izstrādāto politiku un procedūras.

8. CVD nodrošina, ka risku direktora, galvenā atbilstības nodrošināšanas inspektora un galvenā tehnoloģiju pārvaldītāja uzdevumus veic atšķirīgas personas, kas ir CVD darbinieki vai tādas vienības darbinieki, kas pieder tai pašai grupai, kurai pieder CVD. Katru no minētajiem uzdevumiem veic atsevišķa persona.

9. CVD izveido procedūras, nodrošinot, ka risku direktoram, galvenajam atbilstības nodrošināšanas inspektoram un galvenajam tehnoloģiju pārvaldītājam ir tieša piekļuve vadības struktūrai.

10. Personas, kas ir ieceltas par riska direktoru, galveno atbilstības nodrošināšanas inspektoru un galveno tehnoloģiju pārvaldītāju, var uzņemties citus pienākumus CVD, ja pārvaldības pasākumos ir noteiktas detalizētas procedūras, lai noteiktu un pārvaldītu jebkādus interešu konfliktus, ko var radīt minētie pienākumi.

50. pants

Interešu konflikti

1. CVD izveido politiku attiecībā uz interešu konfliktiem, kas rodas no CVD vai tā darbībām vai to ietekmē, tostarp attiecībā uz ārpakalpojumu līgumiem.

2. Ja CVD ir daļa no uzņēmumu grupas, tās organizatoriskajos pārvaldības pasākumos ņem vēra visus apstākļus, par ko vajadzētu būt informētam CVD un kuri var radīt interešu konfliktu, kas izriet no tās pašas grupas citu uzņēmumu struktūras vai uzņēmējdarbības pasākumiem.

3. Ja CVD ir kopīga riska direktora, galvenā atbilstības nodrošināšanas inspektora un galvenā tehnoloģiju pārvaldītāja vai iekšējās revīzijas funkcija ar citām grupas vienībām, pārvaldības pasākumi nodrošina, ka saistītie interešu konflikti grupas līmenī tiek pienācīgi pārvaldīti.

4. Regulas (ES) Nr. 909/2014 26. panta 3. punktā minētajā organizatoriskajā un administratīvajā kārtībā ietver apstākļu aprakstu, kuri var izraisīt interešu konfliktu, kas rada būtisku risku, ka tiek nodarīts kaitējums viena vai vairāku CVD lietotāju vai to klientu interesēm, kā arī procedūras, kas jāievēro, un pasākumus, kas jāpieņem, lai pārvaldītu minētos interešu konfliktus.

5. Šajā pantā 4. punktā minētajā apstākļu aprakstā ņem vērā to, vai CVD vadības struktūras, augstākās vadības vai personāla loceklim vai jebkurai personai, kas ir tieši vai netieši saistīta ar minētajām personām vai CVD:

a) ir personiska interese izmantot CVD pakalpojumus, materiālus un ierīces citas komercdarbības nolūkos;

b) ir personiskas vai finansiālās intereses citā vienībā, kas noslēdz līgumus ar CVD;

c) ir dalība vai personiska interese citā vienībā, kas sniedz pakalpojumus, ko izmanto CVD, tostarp jebkurā vienībā, kuras ārpakalpojumus CVD izmanto pakalpojumu sniegšanai vai darbībām;

d) ir personiska interese vienībā, kas izmanto attiecīgā CVD pakalpojumu;

e) ir saistība ar jebkuru juridisku vai fizisku personu, kam ir ietekme uz jebkuras vienības darbībām, kas sniedz pakalpojumus, ko izmanto CVD, vai kas izmanto CVD sniegtos pakalpojumus;

f) ir vadības struktūras vai jebkuras citas tādas vienības struktūru vai komiteju loceklis, kas sniedz pakalpojumus, kurus izmanto CVD, vai kas izmanto CVD paredzētos pakalpojumus.

Šā punkta nolūkos tieša vai netieša saikne ar fizisku personu ietver laulāto vai juridisku partneri, tiešos augšupējos vai lejupējos ģimenes locekļus līdz otrajai pakāpei un to laulātos vai juridiskos partnerus, to brāļus un māsas un to laulātos vai juridiskos partnerus, kā arī jebkuru personu, kurai ir tas pats domicils vai pastāvīgā dzīvesvieta kā vadības struktūras darbiniekiem, vadītājiem vai locekļiem.

6. CVD dara visu praktiski iespējamo, lai novērstu tā sistēmās glabātās informācijas ļaunprātīgu izmantošanu, un novērš minētās informācijas izmantošanu citā uzņēmējdarbībā. Fiziska persona, kurai ir pieeja CVD reģistrētai informācijai, vai juridiska persona, kas pieder tai pašai grupai, kurai pieder CVD, neizmanto attiecīgajā CVD reģistrēto informāciju nekādiem komerciāliem nolūkiem bez iepriekšējas rakstiskas piekrišanas, ko sniegusi tā persona, uz kuru attiecas minētā informācija.

51. pants

Revīzijas metodes

1. CVD iekšējā revīzijas funkcija nodrošina turpmāk minēto:

a) izstrādā, īsteno un uztur visaptverošu revīzijas plānu, lai pārbaudītu un novērtētu CVD sistēmu, riska pārvaldības procesu, iekšējās kontroles mehānismu, atalgojuma politikas, pārvaldības pasākumu, darbību un operāciju, tostarp ārpakalpojumā uzticēto darbību, atbilstību un efektivitāti;

b) vismaz reizi gadā pārskata revīzijas plānu un par to ziņo kompetentajai iestādei;

c) izveido visaptverošu uz risku balstītu revīziju;

d) sniedz ieteikumus, kuru pamatā ir darbs, kas veikts saskaņā ar a) apakšpunktu, un pārbauda atbilstību minētajiem ieteikumiem;

e) ziņo vadības struktūrai par iekšējās revīzijas jautājumiem;

f) ir neatkarīga no augstākās vadības un ziņo tieši vadības struktūrai;

g) nodrošina, ka īpašas revīzijas var veikt īsā laikā, pamatojoties uz konkrētu notikumu.

2. Ja CVD pieder grupai, iekšējās revīzijas funkciju var veikt grupas līmenī, ja ir izpildītas šādas prasības:

a) tā ir nodalīta un neatkarīga no grupas citām funkcijām un darbībām;

b) tai ir tieša ziņošanas kārtība CVD vadības struktūrai;

c) līgums par iekšējās revīzijas funkcijas darbību nekavē veikt uzraudzības un pārraudzības funkcijas, tostarp piekļuvi klātienē jebkuras būtiskas informācijas iegūšanai, kas vajadzīga minēto funkciju izpildei.

3. CVD novērtē iekšējās revīzijas funkciju.

Iekšējās revīzijas novērtējumi ietver iekšējās revīzijas darbības rezultātu pastāvīgu uzraudzību un periodiskas pārskatīšanas, izmantojot pašnovērtējumu, ko veic revīzijas komiteja vai citas personas CVD vai grupā, kam ir pietiekamas zināšanas par iekšējās revīzijas praksi.

Iekšējās revīzijas funkcijas ārējo novērtējumu vismaz reizi piecos gados veic kvalificēts un neatkarīgs vērtētājs ārpus CVD un tā grupas struktūras.

4. CVD operācijām, riska pārvaldības procesiem, iekšējās kontroles mehānismiem un uzskaites dokumentiem veic regulāras iekšējās vai ārējās revīzijas.

Revīziju biežumu nosaka, pamatojoties uz dokumentētu risku novērtējumu. Šā panta pirmajā daļā minētās revīzijas veic vismaz reizi divos gados.

5. CVD finanšu pārskatu sagatavo katru gadu, un tā revīziju veic obligātie revidenti vai revīzijas uzņēmumi, kas apstiprināti saskaņā ar Direktīvu 2006/43/EK.

52. pants

Revīzijas konstatējumu paziņošana lietotāju komitejai

1. CVD paziņo par revīzijas konstatējumiem lietotāju komitejai jebkurā no turpmāk minētajiem gadījumiem:

a) ja konstatējumi attiecas uz kritērijiem emitentu vai lietotāju pieņemšanai to attiecīgajās CVD uzturētajās vērtspapīru norēķinu sistēmās;

b) ja konstatējumi attiecas uz jebkuru citu lietotāju komitejas pilnvaru aspektu;

c) ja konstatējumi var ietekmēt CVD pakalpojumu sniegšanas līmeni, tostarp uzņēmējdarbības nepārtrauktības nodrošināšanu.

2. Lietotāju komitejas locekļiem nesniedz informāciju, kas minētajiem locekļiem var radīt konkurences priekšrocību.

VIII NODAĻA

UZSKAITE

(Regulas (ES) Nr. 909/2014 29. panta 3. punkts)

53. pants

Vispārīgas prasības

1. CVD visu laiku uztur pilnīgu un precīzu uzskaiti par visām tā darbībām, kā precizēts šajā regulā, tostarp traucējumu laikā, kad tiek izmantoti uzņēmējdarbības nepārtrauktības politikas un negadījumu seku novēršanas plāni. Minētie uzskaites dokumenti ir viegli pieejami.

2. CVD glabātie uzskaites dokumenti attiecas atsevišķi uz katru konkrēto pakalpojumu, ko sniedzis CVD saskaņā ar Regulu (ES) Nr. 909/2014.

3. CVD glabā uzskaites dokumentus pastāvīgā informācijas nesējā, kas ļauj sniegt informāciju iestādēm, kā minēts Regulas (ES) Nr. 909/2014 29. panta 2. punktā. Datu uzskaites sistēma nodrošina, ka ir izpildīti visi turpmāk minētie nosacījumi:

a) katru CVD veiktās apstrādes galveno posmu ir iespējams rekonstruēt;

b) ir iespējams reģistrēt, izsekot un izgūt datu oriģinālo saturu un jebkādus labojumus vai citus grozījumus;

c) ir īstenoti pasākumi, lai novērstu uzskaites dokumentu neatļautu izmainīšanu;

d) ir īstenoti pasākumi, lai nodrošinātu uzskaites dokumentu drošību un konfidencialitāti;

e) datu uzskaites sistēmā ir iekļauts mehānisms kļūdu konstatēšanai un labošanai;

f) uzskaites sistēmā ir nodrošināta uzskaites datu savlaicīga atjaunošana sistēmas kļūmes gadījumā.

54. pants

Darījuma/norēķinu instrukcijas (plūsmas) uzskaite

1. CVD uztur visu darījumu, norēķinu instrukciju un rīkojumu uzskaiti attiecībā uz norēķinu ierobežojumiem, ko tas apstrādā, un nodrošina, ka tā uzskaites dokumenti ietver visu nepieciešamo informāciju, lai precīzi tos noteiktu.

2. Attiecībā uz katru norēķinu instrukciju un rīkojumu par saņemtajiem norēķinu ierobežojumiem CVD pēc attiecīgās informācijas saņemšanas nekavējoties reģistrē un atjaunina turpmāk precizētos datus par to, vai norēķina instrukcija vai norēķina ierobežojumi ietver tikai vērtspapīrus vai naudu, vai abus minētos:

a) 42. panta 1. punkta h) apakšpunkta v) punktā minētais norēķinu instrukciju veids;

b) kāds no šādiem darījumu veidiem: i) vērtspapīru iegāde vai pārdošana; ii) nodrošinājuma pārvaldības operācijas; iii) vērtspapīru aizņēmumu un aizdevumu operācijas; iv) repo darījumi; v) citi;

c) dalībnieka unikāla instrukcijas atsauce;

d) tirdzniecības diena;

e) plānotais norēķina datums;

f) norēķina laika zīmogs;

g) tā brīža laika zīmogs, kad norēķina instrukcija ir ievadīta vērtspapīru norēķinu sistēmā;

h) tā brīža laika zīmogs, kad norēķinu instrukcija vairs nav atsaucama;

i) saskaņotības laika zīmogs saskaņotu norēķinu instrukciju gadījumā;

j) vērtspapīru konta identifikators;

k) naudas konta identifikators;

l) norēķinu bankas identifikators;

m) rīkojuma iesniedzēja dalībnieka identifikators;

n) rīkojuma iesniedzēja dalībnieka darījumu partnera identifikators;

o) rīkojuma iesniedzēja dalībnieka klienta identifikators, ja tas CVD ir zināms;

p) rīkojuma iesniedzēja dalībnieka darījumu partnera klienta identifikators, ja tas CVD ir zināms;

q) vērtspapīru identifikators;

r) norēķina valūta;

s) norēķina naudas summa;

t) vērtspapīru daudzums vai nominālā summa;

u) norēķina instrukcijas statuss, kas aptver: i) nenokārtotās instrukcijas, kuras vēl var nokārtot plānotajā norēķinu datumā; ii) neizpildītās norēķinu instrukcijas, kuras vairs nevar nokārtot plānotajā norēķinu datumā; iii) pilnībā nokārtotas norēķinu instrukcijas; iv) daļēji nokārtotas norēķinu instrukcijas, tostarp finanšu instrumentu vai naudas nokārtoto daļu un iztrūkstošo daļu; v) atceltās norēķinu instrukcijas, tostarp informāciju par to, vai tās ir atcēlusi sistēma vai dalībnieks.

Attiecībā uz katru no pirmajā daļā minētajām norēķinu instrukciju kategorijām reģistrē šādu informāciju:

a) vai instrukcija ir saskaņota vai nav saskaņota;

b) vai par instrukciju var veikt daļēju norēķinu;

c) vai instrukcija ir apturēta;

d) attiecīgā gadījumā iemesli tam, kāpēc instrukcija vēl nav nokārtota vai par to nav veikts norēķins;

e) tirdzniecības vieta;

f) ja piemērojams, tīrvērtes vieta;

ja iepirkšanas process ir sākts saskaņā ar Regulas (ES) Nr. 909/2014 7. panta 3. punktu, sīka informācija par:

i) iepirkšanas procesa galīgajiem rezultātiem vēlākais atlikšanas perioda pēdējā darba dienā, tostarp finanšu instrumentu skaitu un vērtību, ja iepirkšana ir daļēji vai pilnībā veiksmīga;

ii) naudas kompensācijas maksājumu, tostarp naudas kompensācijas summu, ja iepirkšana nav iespējama, nav izpildīta vai ir notikusi tikai daļēji;

iii) sākotnējās norēķinu instrukcijas atcelšanu;

iv) attiecībā uz katru neizpildīto norēķinu Regulas (ES) Nr. 909/2014 7. panta 2. punktā minēto sodu summu.

55. pants

Pozīciju (akciju) uzskaite

1. CVD glabā uzskaites dokumentus par pozīcijām, kas atbilst visiem vērtspapīru kontiem, ko tas uztur. Atsevišķus uzskaites dokumentus tur par katru kontu, ko tur saskaņā ar Regulas (ES) Nr. 909/2014 38. pantu.

2. CVD glabā uzskaites dokumentus, kas ietver šādu informāciju:

a) katra emitenta identifikators, kam CVD sniedz Regulas (ES) Nr. 909/2014 pielikuma A iedaļas 1. vai 2. punktā minēto pamatpakalpojumu;

b) katras vērtspapīru emisijas identifikators, kam CVD sniedz Regulas (ES) Nr. 909/2014 pielikuma A iedaļas 1. vai 2. punktā minētos pamatpakalpojumus, tiesību akti, saskaņā ar kuriem ir veidoti CVD uzskaitītie vērtspapīri, un valsts, kurā ir reģistrēti katras vērtspapīru emisijas emitenti;

c) katras vērtspapīru kontos reģistrētās vērtspapīru emisijas identifikators, ko centrāli neuztur CVD, tiesību akti, saskaņā ar kuriem CVD reģistrētie vērtspapīri ir veidoti, un valsts, kurā ir reģistrēti katras vērtspapīru emisijas emitenti;

d) emitenta CVD vai attiecīgās trešās valsts vienības identifikators, kura veic emitenta CVD funkcijām līdzīgas funkcijas attiecībā uz katru c) apakšpunktā minēto vērtspapīru emisiju;

e) emitentu vērtspapīru kontu identifikatori, ja emitents ir CVD;

f) emitentu naudas kontu identifikatori, ja emitents ir CVD;

g) katra emitenta izmantoto norēķinu banku identifikatori, ja emitents ir CVD;

h) dalībnieku identifikatori;

i) dalībnieku reģistrācijas valsts;

j) dalībnieku vērtspapīru kontu identifikatori;

k) dalībnieku naudas kontu identifikatori;

l) katra dalībnieka izmantoto norēķinu banku identifikatori;

m) katra dalībnieka izmantoto norēķinu banku reģistrācijas valsts.

3. Katras darba dienas beigās CVD veic katras pozīcijas turpmāk minētās informācijas uzskaiti tik lielā apmērā, kādā tās ir svarīgas konkrētajai pozīcijai:

a) dalībnieku un citu konta turētāju identifikatori;

b) vērtspapīru kontu veids atkarībā no tā, vai vērtspapīru konts pieder dalībniekam (“dalībnieka paša konts”), kādam no tā klientiem (“individuāla klientu nošķiršana”) vai tā vairākiem klientiem (“kopēja klientu nošķiršana”);

c) attiecībā uz katru vērtspapīru emisijas identifikatoru (ISIN) vērtspapīru kontu dienas atlikums, kas aptver vērtspapīru skaitu;

d) šā panta c) apakšpunktā minētajam katram vērtspapīru kontam un ISIN vērtspapīru skaits, kam piemēro norēķinu ierobežojumus, ierobežojumu veids un ierobežojumu saņēmēja identitāte dienas beigās.

4. CVD veic datu uzskaiti par norēķinu neizpildi un CVD un tā dalībnieku pieņemtajiem pasākumiem, lai novērstu un risinātu norēķinu neizpildes saskaņā ar Regulas (ES) Nr. 909/2014 6. un 7. pantu.

56. pants

Papildpakalpojumu uzskaite

1. CVD glabā šīs regulas II pielikumā precizētos uzskaites datus par katru no papildpakalpojumiem, ko sniedz CVD saskaņā ar Regulas (ES) Nr. 909/2014 pielikuma B un C iedaļu, tostarp par CVD vai norīkoto kredītiestāžu sniegto naudas kontu dienas atlikumiem katrai valūtai.

2. Ja CVD sniedz tādus papildpakalpojumus, kas nav skaidri norādīti Regulas (ES) Nr. 909/2014 pielikuma B vai C iedaļā, tas glabā atbilstīgus datus par minētajiem pakalpojumiem.

57. pants

Uzņēmējdarbības uzskaites dati

1. CVD uztur atbilstīgu un sakārtotu datu uzskaiti par darbībām, kas saistītas ar tā uzņēmējdarbību un iekšējo organizāciju.

2. Šā panta 1. punktā minētie dati atspoguļo visas būtiskās izmaiņas CVD turētajos dokumentos un ietver šādu informāciju:

a) CVD vadības struktūras, augstākās vadības, attiecīgo komiteju, operatīvo nodaļu un visu pārējo nodaļu vai struktūrvienību organizatoriskās struktūrshēmas;

b) tādu ieinteresēto personu identitātes, neatkarīgi no tā, vai tās ir fiziskas vai juridiskas personas, kurām ir tieša vai netieša kontrole pār CVD vadību vai kurām ir dalība CVD kapitālā, un šādas dalības summas;

c) CVD dalība citu juridisko personu kapitālā;

d) dokumenti, kas apliecina politiku, procedūras un procesus, kas nepieciešami saskaņā ar CVD organizatoriskajām prasībām un saistībā ar CVD sniegtajiem pakalpojumiem;

e) vadības struktūras sanāksmju un augstākās vadības komiteju un citu komiteju sanāksmju protokoli;

f) lietotāju komiteju sanāksmju protokoli;

g) apspriežu ar dalībniekiem un klientiem protokoli, ja tādi ir;

h) iekšējās un ārējās revīzijas ziņojumi, riska pārvaldības ziņojumi, iekšējās kontroles un atbilstības ziņojumi, tostarp augstākās vadības atbildes uz ziņojumiem;

i) visi ārpakalpojumu līgumi;

j) darbības nepārtrauktības politika un negadījuma seku novēršanas plāns;

k) uzskaites dati, kas atspoguļo visus CVD aktīvus, saistības un kapitāla kontus;

l) uzskaites dati, kas atspoguļo visas izmaksas un ienākumus, tostarp izmaksas un ienākumus, ko iegrāmato atsevišķi saskaņā ar Regulas (ES) Nr. 909/2014 34. panta 6. punktu;

m) saņemtās oficiālās sūdzības, tostarp informācija par sūdzības iesniedzēja vārdu un adresi; sūdzības saņemšanas datums; visu sūdzībā nosaukto personu identitātes; sūdzības rakstura un satura apraksts; sūdzības izskatīšanas datums;

n) uzskaites dati par jebkādu pakalpojumu pārtraukšanu vai traucējumiem, tostarp detalizēts ziņojums par minētās pārtraukšanas vai traucējumu laiku, ietekmi un koriģējošām darbībām;

o) uzskaites dati par stresa testu un atpakaļejošu testu rezultātiem, ko veicis CVD, kas sniedz banku tipa pakalpojumus;

p) rakstveida saziņa ar kompetento iestādi, EVTI un attiecīgajām iestādēm;

q) juridiskie atzinumi, kas saņemti saskaņā ar attiecīgajiem noteikumiem par organizatoriskajām prasībām saskaņā ar šīs regulas VII nodaļu;

r) dokumentācija par saikņu līgumiem saskaņā ar šīs regulas XII nodaļu;

s) tarifi un maksas, ko piemēro dažādiem pakalpojumiem, tostarp visas atlaides vai rabati.

58. pants

Papildu uzskaite

CVD glabā papildu datus, ko pieprasījusi kompetentā iestāde, lai kompetentā iestāde varētu uzraudzīt CVD atbilstību Regulai (ES) Nr. 909/2014.

IX NODAĻA

SASKAŅOŠANAS PASĀKUMI

(Regulas (ES) Nr. 909/2014 37. panta 4. punkts)

59. pants

Vispārējie saskaņošanas pasākumi

1. CVD veic Regulas (ES) Nr. 909/2014 37. panta 1. punktā minētos saskaņošanas pasākumus attiecībā uz katru vērtspapīru emisiju, kas vērtspapīru kontos uzskaitītas centralizēti un uzturētas necentralizēti CVD.

CVD salīdzina iepriekšējās dienas beigu atlikumu ar visiem dienas ietvaros apstrādātajiem norēķiniem un pašreizējo dienas beigu atlikumu attiecībā uz katru vērtspapīru emis